Pekebun durian direman, kompleks mahkamah kecoh
Oleh ABDUL RASHID ABDUL RAHMAN

5 Julai 2021, 3:45 pm
RAUB – Proses permohonan reman 18 pekebun durian Musang King di Kompleks Mahkamah Raub hari ini kecoh selepas berlaku pertengkaran antara pihak berkuasa dan beberapa pemimpin politik.
Pertengkaran mula hangat selepas seorang anggota polis meminta orang ramai termasuk pemimpin politik keluar daripada kawasan mahkamah selepas individu direman dibawa ke balai polis.
Ahli Jawatankuasa DAP Kebangsaan, Ronnie Liu Tian Khiew dan Ahli Parlimen Bentong, Wong Tack dilihat tidak berpuas hati sehingga berlaku sedikit provokasi terhadap anggota polis yang memberikan arahan supaya keluar dari kawasan itu.
Dalam pada itu Mahkamah Majistret Raub membenarkan 18 pekebun durian Musang King direman dua hari sehingga eso untuk siasatan lanjut.
Kesemua mereka ditahan pada semalam selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi penguatkuasaan di Hutan Simpan Kekal (HSK) Batu Talam, Raub.


Yadim Kelantan bantu 200 pelajar asnaf terkesan PKP
Oleh ROHANA MOHD. NAWI

5 Julai 2021, 4:02 pm
KOTA BHARU – Yayasan dakwah Islamiah Malaysia (Yadim) Kelantan membantu seramai 200 daripada 600 keluarga pelajar golongan asnaf selepas mereka didapati terkesan sepanjang perlaksanaan Perintah Kawalan Pergerakan (PKP) penuh ketika ini.
Ahli Lembaga Pemegang Amanah Yadim, Ahmad Fathan Mahmood@ Mahamad berkata, bantuan itu diagihkan kepada mereka yang terkesan khususnya golongan asnaf sebagai langkah untuk meringankan beban mereka.
“Yadim akan terus membantu masyarakat menggunakan saluran sedia ada untuk mengagihkan bantuan kepada golongan asnaf.
“Kita akan meneruskan program ini dari masa ke semasa untuk membantu masyarakat di seluruh Kelantan,” katanya ketika ditemui pemberita selepas Majlis Penyampaian Kit Musaadah Yadim di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selangor negeri pertama cucuk vaksin di PKPD
Oleh MOHAMAD NAUFAL MOHAMAD IDRIS

5 Julai 2021, 4:40 pm
SHAH ALAM – Selangor menjadi negeri pertama menjalankan program vaksinasi terhadap penduduk yang tinggal di dalam kawasan Perintah Kawalan Pergerakan Diperketatkan (PKPD), hari ini.
Menteri Besar Selangor, Datuk Seri Amirudin Shari berkata, pemberian vaksin itu melibatkan 1,553 penghuni yang dijadualkan di apartmen Mentari Court, PJS 8, Petaling Jaya yang dikenakan PKPD.
“Ini adalah langkah yang julung kali diadakan dalam kawasan PKPD di negara ini.
“Pelaksanaannya bagi memastikan penularan wabak dalam komuniti ini dapat diputuskan sekaligus mengelakkan keperluan melaksanakan PKPD sekali lagi,” katanya dalam kenyataan hari ini.
Kawasan tersebut mempunyai tujuh blok melibatkan 3,469 unit rumah dengan junlah penduduk dianggarkan 17,000.
Amirudin memberitahu, kerajaan negeri telah mengikuti saranan Pertubuhan Kesihatan Sedunia (WHO) dengan menjalankan protokol FTTIS (cari, saring, jejak, asing dan sokong) sebelum vaksinasi dilaksanakan di kawasan itu.

Beliau menjelaskan, proses saringan penduduk telah dilakukan kepada 9,007 orang oleh Pejabat Kesihatan Daerah Petaling (PKD), semalam. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Syiling emas era Raja Henry VIII bakal dilelong
Oleh KOSMO!

5 Julai 2021, 4:30 pm
LONDON – Sekeping syiling emas 22 karat dari zaman pemerintahan Raja Henry VIII bakal dilelong pada harga £50,000 (RM287,343), lapor portal berita MailOnline semalam.
Syiling yang dikatakan menjadi pelopor duit syiling moden Britain itu adalah satu daripada lima wang tersebut yang masih ada dalam pasaran.
Ia dikeluarkan oleh Tower of London sekitar tahun 1538 hingga 1541 ketika monarki Britain itu meluaskan kuasanya bergelar ketua gereja Anglican.
Muka syiling itu memaparkan gambar Henry VIII menduduki takhta sambil memegang pedang, tongkat dan perisai Diraja.
Bahagian belakangnya pula tertera ukiran bunga mawar Tudor.
Syiling emas itu bakal dilelong oleh firma lelongan, Spink & Son dari London.

Menurut pakar syiling Spink & Son, Gregory Edmund, hanya lima keping syiling itu yang berjaya dikesan di pasaran.
“Ia merupakan syiling terbesar di England dan syiling Inggeris pertama menggambarkan seorang raja yang bersemayam di atas takhta.
“Ia gambaran mengenai masyarakat kelas tinggi dan memberitahu para pedagang bahawa pemerintahan Tudor berada dalam keadaan baik dan berkuasa,” katanya.
Syiling emas itu bakal dilelong pada Rabu ini. – AGENSI


Kelindan lori dijel 3 bulan ugut, acu pisau
Oleh NUZULSHAM SHAMSUDDIN

5 Julai 2021, 3:55 pm
SELAYANG – Gara-gara mengugut sambil mengacukan pisau pada jirannya kerana perselisihan faham, seorang kelindan lori dipenjara tiga bulan oleh Mahkamah Majistret di sini hari ini.
Majistret Nik Mohd. Fadli Nik Azlan menjatuhkan hukuman itu terhadap Mohd. Seddek Md Sharif, 37, selepas tertuduh mengaku bersalah atas pertuduhan yang disabitkan ke atasnya.
Mahakamah turut memerintahkan hukuman penjara itu bermula dari tarikh tertuduh ditangkap iaitu pada 30 Jun lalu.
Mengikut pertuduhan, Mohd. Seddek didakwa telah melakukan ugutan jenayah dengan mengacukan pisau dan mengeluarkan kata-kata tidak sopan serta berbaur provokasi seorang lelaki berusia 46 tahun yang merupakan seorang guru dengan niat mendatangkan ketakutan.
Kesalahan itu dilakukan di hadapan sebuah unit pangsapuri di Jalan Sungai Tua, Batu Caves, di sini pukul 6.20 petang pada 27 Jun lalu yang didakwa mengikut Seksyen 506 Kanun Keseksaan yang membawa hukuman penjara maksimum dua tahun atau dengan denda atau kedua-duanya.
Terdahulu ketika rayuan, tertuduh yang diwakili peguam Yayasan Bantuan Kebangsaan Malaysia (YBGM) M. Mariappan memohon mahkamah mengenakan hukuman penjara paling minima dengan alasan tertuduh menanggung kedua  ibu bapanya selain pendapatannya terjejas akibat pandemik Covid-19.

Bagaimanapun, Timbalan Pendakwa Raya Nurul Ain Shafie memohon mahkamah mengenakan hukuman setimpal berbentuk pengajaran.
Mengikut fakta kes, pada hari kejadian, semasa pengadu sampai di hadapan rumahnya, dia mendapati tertuduh yang merupakan jiran sedang berdiri di antara rumah mereka.
Apabila pengadu ingin masuk ke dalam rumahnya, tertuduh telah memaki hamun pengadu dengan mengeluarkan kata-kata yang tidak sopan sambil mengacukan pisau kepada pengadu.K!ONLINE


Beberapa lagi negeri berpotensi beralih ke Fasa 2 PPN
Oleh MOHD RIDZAUDDIN ROSLAN

5 Julai 2021, 4:13 pm
PETALING JAYA – Beberapa buah lagi negeri berpotensi untuk beralih ke Fasa 2 Pelan Pemulihan Negara (PPN) dalam tempoh terdekat.
Perdana Menteri, Tan Sri Muhyiddin Yassin berkata, negeri terbabit menunjukkan perkembangan baik untuk mencapai ketiga-tiga indikator nilai ambang.
“Alhamdulillah selain lima buah negeri telah pun beralih ke Fasa 2 PPN, terdapat beberapa buah negeri lagi menunjukkan perkembangan amat baik dan berpotensi mencapai ketiga-tiga indikator nilai ambang utama dalam waktu terdekat,” katanya dalam satu kenyataan di Facebook.
Terdahulu Perdana Menteri memaklumkan beliau mempengerusikan Mesyuarat Sidang Khas Majlis Keselamatan Negara (MKN) melalui sidang video dari hospital hari ini.
Menurut beliau, mesyuarat itu bagi membincangkan perkembangan situasi pandemik Covid-19 dalam negara.
Jelas beliau, ia termasuk pelaksanaan Perintah Kawalan Pergerakan Diperketatkan (PKPD) yang sedang berkuatkuasa di Selangor dan 14 lokaliti di Kuala Lumpur serta laporan pemantauan setiap negeri dalam fasa pemulihan negara.

“Saya berharap situasi pandemik di negara kita dapat terus dikawal dan lebih ramai rakyat dapat divaksin dalam masa terdekat dengan penerimaan bekalan vaksin yang lebih banyak pada bulan ini,” katanya.
Tambahnya, beliau merakamkan penghargaan kepada sukarelawan badan amal, parti politik, pihak swasta dan orang ramai yang tampil menghulur bantuan kepada rakyat Malaysia yang memerlukan.
“Semoga amal jariah anda semua diberikan ganjaran oleh Allah S.W.T,” katanya.
Perdana Menteri dimasukkan ke sebuah hospital di ibu negara pada 30 Jun lalu ekoran jangkitan pada sistem penghadaman. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


6,387 kes dilaporkan hari ini
Oleh SITI A'ISYAH SUKAIMI

5 Julai 2021, 4:05 pm
PUTRAJAYA – Sebanyak 6,387 kes baharu dilaporkan hari ini, menjadikan jumlah kes positif Covid-19 sebanyak 785,039 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 2,610 kes, diikuti oleh Kuala Lumpur sebanyak 819 kes dan Negeri Sembilan sebanyak 523 kes.
“Sarawak pula (424 kes), Johor (324 kes), Pahang (312 kes), Sabah (263 kes), Kedah (273 kes), Perak (249 kes), Melaka (206 kes), Pulau Pinang (157 kes) dan Kelantan (114 kes).
“Dalam masa sama, Labuan (71 kes), Putrajaya (25 kes), Terengganu (17 kes) dan tiada kes dilaporkan di Perlis,” katanya pada ciapan Twitter di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lokman Adam fitnah Ismail Sabri jadi ‘mastermind’ sertai Bersatu
5 Julai 2021, 4:09 pm
KUALA LUMPUR – Menteri Kanan (Keselamatan), Datuk Seri Ismail Sabri Yaakob mendesak Polis Diraja Malaysia (PDRM) menyiasat bekas Ahli Majlis Kerja Tertinggi UMNO, Datuk Lokman Noor Adam yang menuduh beliau cuba meyakinkan 28 ahli parlimen UMNO menjadi calon Parti Pribumi Bersatu Malaysia (Bersatu) jika tidak terpilih sebagai calon pada Pilihan Raya Umum ke-15 ( PRU-15).
Setiausaha Politiknya, Datuk Syed Mohd. Fazmi Sayid Mohammad berkata, pihaknya telah diarahkan Ismail Sabri untuk membuat laporan polis ketika berada di sekitar PWTC lebih kurang pukul 11 pagi, semalam.
“Saya telah meneliti video berdurasi satu jam 42 saat yang disyaki telah dimuat naik oleh seorang individu bernama Lokman Adam yang mana beliau telah dipecat daripada UMNO tahun lepas.
“Setelah meneliti isi kandungan video tersebut saya dapati dengan jelas pemilik akaun tersebut telah membuat fitnah dan hasutan kepada Ismail Sabri bermula minit ketiga sehingga akhir video dan saya juga diberitahu beliau (Ismail Sabri) tidak pernah membuat sebarang penyataan berkenaan tohmahan terbabit,” ujarnya ketika membuat laporan polis di Ibu Pejabat Polis Daerah (IPD) Dang Wangi sebentar tadi.
Jelas beliau, siasatan ke atas Lokman perlu dilakukan mengikut akta-akta berkaitan dengan fitnah (Akta Hasutan 1948 , Akta Anti Berita Tidak Benar (Akta 803) dan Akta SKKM (Akta1998) kerana secara jelas beliau telah sewenangnya membuat tuduhan terbuka.
“Pelbagai tuduhan dan cacian yang dilemparkan oleh pemilik akaun facebook Lokman Adam terhadap Ismail Sabri tidak benar dan bersifat fitnah sehingga merosakkan imej beliau selaku Naib Presiden UMNO dan Menteri Kanan (Keselamatan),” ujarnya.

Terdahulu, pemilik akaun facebook Lokman Adam melalui sebuah video didakwa membuat tuduhan bahawa Ismail Sabri cuba meyakinkan 28 ahli parlimen UMNO untuk menjadi calon (Bersatu) jika tidak dipilih sebagai calon UMNO pada PRU-15. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terima kasih abang peronda
Oleh AHMAD SHAHERMAN SHAMSURI

6 Julai 2021, 9:39 pm
PETALING JAYA – Selain kerja hakiki meronda kawasan bagi menjaga keamanan, kehadiran sebuah kereta peronda polis (MPV) di sebuah kawasan untuk menghantar bantuan menarik perhatian orang ramai.
Menerusi perkongsian seorang pengguna Twitter yang dikenali sebagai @antraxxxx, kelihatan sebuah kereta peronda yang selalunya menjadi ‘igauan’ kepada penjenayah hadir menghantar sumbangan kepada penduduk.
Klip video berdurasi 55 saat itu memaparkan seorang anggota polis sedang mengagihkan barang keperluan yang dibawa dalam kereta peronda seperti, telur, beras dan beberapa keperluan lain.
Bagaimanapun, lokasi bantuan itu tidak dinyatakan, namun orang ramai memuji sikap yang ditunjukkan anggota polis dan menyambut baik usaha yang dilakukan khususnya PDRM.
“Tahniah @PDRMsia prihatin pada nasib semua golongan terjejas akibat Covid-19,” tulis @Izzuddin Safuan.
“Siapa kata @PDRMsia tak boleh beri sumbangan sambil meronda? Ok je ni,” ciap @lisahadeeja.

Pada masa sama, orang ramai turut memuji kerja yang ikhlas yang dilakukan anggota itu tanpa meminta sebarang pujian dan liputan media.
“Tak perlu ada jurugambar, tak perlu mintak sebut rukun iman,” ciap @lilmadraco.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


50 rumah rosak dipukul ribut di Padang Setengge
Oleh NOOR HAYATI MAMAT

6 Julai 2021, 9:35 pm
HULU TERENGGANU – Lebih 50 rumah di Padang Setengge di sini rosak teruk dalam kejadian ribut yang melanda pada hari ini.
Bencana alam yang berlaku pada pukul 6 petang itu merupakan terburuk yang pernah melanda taman perumahan berkenaan dalam tempoh tiga tahun.
Pengerusi Jawatankuasa Pembangunan dan Keselamatan Kampung (JPKK) Padang Setengge, Sulaiman Ali berkata, ribut berkenaan turut menyebabkan dua batang pokok yang terdapat di Padang Setengge tumbang.
“Sewaktu kejadian, saya sedang mengagihkan bakul makanan kepada penduduk terkesan sebelum terkejut melihat beberapa atap rumah melayang diterbangkan angin kuat.
“Walaupun ketika itu belum lagi hujan, awan telah berubah menjadi hitam dan angin kencang menyebabkan lebih banyak lagi atap rumah penduduk tercabut,” katanya ketika ditemui Kosmo! di Padang Setengge di sini hari ini.
Sulaiman berkata, dia yang terkejut segera berlari masuk ke dalam keretanya untuk menyelamatkan diri.

Tambahnya, setakat ini beliau menerima laporan 50 rumah telah mengalami kerosakan akibat ribut tersebut.
“Saya jangka lebih banyak lagi rumah yang rosak dipukul ribut setelah laporan penuh diperolehi tidak lama lagi.
“Mujur tiada kecederaan dan kemalangan jiwa dilaporkan. Kejadian ribut ini telah dimaklumkan kepada pihak berkenaan untuk membantu penduduk terjejas,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Menyamar kawan sebelum songlap RM2,691
Oleh IZZATUL ‘AIN AZMAN

6 Julai 2021, 9:30 pm
PETALING JAYA – Seorang wanita kerugian RM2,691 selepas diperdaya sindiket penipuan yang menyamar sebagai rakannya setelah menghantar kiriman menerusi Facebook Messenger baru-baru ini.
Suspek dikatakan meminta mangsa memberikan kata laluan sekali guna (OTP) yang didakwa dihantar sebuah syarikat e-dagang terkenal kepada telefon bimbit wanita tersebut.
Ketua Polis Daerah Petaling Jaya, Asisten Komisioner Mohamad Fakrudin Abdul Hamid berkata, pihaknya menerima laporan berhubung satu sindiket penipuan yang menggunakan platform syarikat e-dagang untuk memperdaya mangsa.
“Mangsa menerima tawaran untuk menyertai kempen jualan di aplikasi (e-dagang) tersebut melalui seorang rakan yang menghubunginya di Facebook Messenger.
“Suspek menyamar sebagai rakan dan meminta nombor OTP yang diterima daripada telefon bimbit mangsa,” ujarnya dalam kenyataan hari ini.
Menurut beliau, mangsa yang mempercayai individu tersebut adalah rakannya memberikan nombor OTP melalui Facebook Messenger.

“Tidak lama selepas itu, mangsa menerima mesej dari pihak bank yang menyatakan penggunaan kad kredit miliknya berjumlah RM2,691. Kemudian barulah mangsa tersedar dia telah ditipu,” jelas.
Mangsa kemudian menghubungi rakannya sebelum dimaklumkan akaun Facebooknya digunakan oleh suspek dipercayai sindiket penipuan.
“Saya ingin menasihatkan orang ramai agar lebih berhati-hati sekiranya menerima mesej dari mana-mana aplikasi dan peka mengenai isu penipuan online,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bukan lari operasi tapi panik penggera kebakaran
Oleh MOHD YUNUS YAKKUB

6 Julai 2021, 11:35 pm
SHAH ALAM – Sekumpulan pekerja yang tular dikatakan memanjat pagar dari sebuah premis menjalankan perkhidmatan kurier di Seksyen 22 bukan disebabkan operasi penguatkuasaan sebaliknya panik bunyi penggera kebakaran.
Kejadian berlaku antara pukul 4.30 hingga 5 petang tadi sebelum tular di laman sosial menerusi satu video berdurasi 56 saat.
Berdasarkan video tersebut, perakam berkenaan menyatakan operasi berlaku di kilang berkenaan sehingga menyebabkan pekerja sanggup melompat pagar sebelum mereka melarikan diri kawasan perumahan.
Ketua Polis Daerah Shah Alam, Asisten Komisioner Baharudin Mat Taib berkata, siasatan mendapati kejadian berlaku disebabkan masalah pada penggera kebakaran.
Katanya, hasil pengesahan daripada ketua keselamatan premis itu juga mendapati mereka dalam proses pemeriksaan sistem pendawaian.
“Bunyi penggera itu menyebabkan pekerja panik dan lari keluar kerana risau ada kebakaran.

“Tambahan, tiada sebarang operasi yang dijalankan di syarikat tersebut oleh pihak polis atau mana-mana agensi,” katanya dalam kenyataan hari ini.
Beliau menjelaskan syarikat tersebut baharu sahaja diambil alih oleh sebuah syarikat berasaskan logistik pada 1 Jun lau.
“Memandangkan syarikat itu baharu sebulan beroperasi, ramai pekerja dan pengurusan belum di dedahkan dengan ilmu latihan kebakaran.
“Ini termasuk lokasi berhimpun dan pelan tindakan kecemasan atau kebakaran,” jelasnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


102 individu divaksin di bawah program PVRKR
6 Julai 2021, 10:01 pm
PETALING JAYA – Seramai 102 individu uzur yang terlantar, pesakit kanser dan kronik serta orang kelainan upaya (OKU) sudah divaksin dalam Program Vaksin Rumah ke Rumah (PVRKR) hari ini.
Pengarah Persatuan Kanser Kebangsaan Malaysia (NCSM), Dr. M. Murallitharan berkata, pihak NCSM, Pertubuhan Wanita Malaysia Untuk Kawalan Tembakau dan Kesihatan (MYWATCH), Malaysian Medical Association (MMA), Yayasan myNadi telah mula membantu Kementerian Kesihatan (KKM) dalam inisiatif jangkauan vaksin.
“Program ini melibatkan vaksinasi dari rumah ke rumah bagi individu uzur, terlantar, OKU, serta berpenyakit kronik yang tidak membolehkan mereka pergi sendiri ke Pusat Pemberian Vaksin (PPV).
“Pada hari ini, kami telah berjaya memberikan suntikan vaksinasi kepada 102 orang,” katanya pada sidang akhbar secara maya di sini hari ini.
Tambahnya lagi, program ini dikawal selia oleh Bahagian Pembangunan Kesihatan Keluarga, KKM dan akan diimplementasi secara berperingkat di seluruh negara secepat mungkin.
Dalam pada itu, beliau turut memanggil mana-mana individu yang tidak dapat hadir ke PPV kerana masalah tertentu untuk berdaftar di bawah program PVRKR.

“Penjaga kepada pesakit yang uzur, terlantar dan individu OKU boleh mendaftarkan ahli keluarga mereka bagi inisiatif PVRKR dengan mengisi borang dalam bahasa Melayu melalui pautan bit.ly/indvcncsmBM, bahasa Inggeris (bit.ly/indvcncsm); bahasa Cina (bit.ly/indvcncsmCH) dan bahasa Tamil (bit.ly/indvcncsmTL),” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ada masalah peribadi jatuh bangunan
Oleh MOHD SHARKAWI LONDING

6 Julai 2021, 10:10 pm
JOHOR BAHRU – Seorang pemuda ditemui maut selepas jatuh bangunan kediaman Projek Perumahan Rakyat (PPR) Sungai Melana, Taman Perling di sini malam semalam.
Dalam kejadian pada pukul 9.05 malam itu, mangsa yang berusia 23 tahun ditemui meninggal dunia di tempat kejadian akibat kecederaan parah pada anggota badan.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, siasatan awal mendapati lelaki terbabit mempunyai masalah peribadi.
“Hasil maklumat awam pada pukul 9.05 malam semalam, polis telah menjumpai mayat seorang lelaki terjatuh dari bangunan di PPR di sekitar Taman Perling di sini.
“Hasil siasatan mendapati lelaki berkenaan mempunyai masalah peribadi dan tiada unsur jenayah dalam kejadian ini,” katanya ketika dihubungi di sini hari ini.
Rupiah berkata, mayat dibawa ke Hospital Sultanah Aminah (HSA) di sini untuk bedah siasat.

Katanya, kes diklasifikasikan sebagai mati mengejut dan polis masih menyiasat kes berkenaan.
“Pihak polis menyeru orang ramai yang mempunyai maklumat berhubung kes ini boleh menghubungi IPD Johor Bahru Utara ditalian 07-5563122,”katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahli epidemiologi kritik Indonesia kerana ‘kebodohan kelompok’
Oleh KOSMO!

6 Julai 2021, 9:30 pm
JAKARTA – Seorang ahli epidemiologi terkemuka dari Universiti Indonesia, Dr. Pandu Riono menggambarkan keadaan di Indonesia semasa gelombang kedua koronavirus sebagai “kebodohan kelompok”, lapor portal berita abc.net baru-baru ini.
“Indonesia sudah lama berada dalam situasi  ‘kebodohan kelompok’. Ia adalah perilaku  manusia yang mendorong virus (Covid-19)  berkembang, menular dan menjadi lebih berjangkit,” kata  Dr. Riono dalam akaun media sosialnya.
Beliau berkata, pegawai-pegawai  pemerintah mengeluarkan kenyataan bercanggah dan membuat keputusan yang lemah, manakala ramai  orang di Indonesia enggan mematuhi protokol kesihatan serta keberatan menerima suntikan vaksin.
Dr. Riono berkata kepada saluran televisyen ABC bahawa beliau mula menggunakan ungkapan ‘kebodohan kelompok’ ketika melihat orang ramai melakukan perjalanan balik kampung untuk menyambut Hari Raya Aidilfitri.
“Daripada tinggal di rumah untuk mencegah penularan, mereka tetap melakukan perjalanan ke kampung halaman masing-masing dan menyiarkan cerita di media sosial mengenai sama ada perjalanan itu mudah atau sukar ketika melintasi sekatan jalan di sempadan,” katanya.
Dr.Riono menambah, pemerintah juga tidak belajar daripada kesilapan  atau mengikuti nasihat pakar serta saintis.

“Kita mahukan keajaiban, jadi kita membiarkan diri kita dibohongi, dipujuk untuk menggunakan Ivermectin sebagai ubat Covid-19,” kata Dr. Riono, merujuk kepada ubat antiparasit yang mana pakar-pakar mengatakan, ubat tersebut tidak boleh digunakan untuk merawat Covid-19.
“Bahkan pegawai pemerintah mudah tertipu dan menyokong ubat ini. Itu satu lagi kebodohan,” katanya. – Agensi


Pekerja lebih produktif jika bekerja empat hari dalam seminggu
Oleh KOSMO!

6 Julai 2021, 11:56 pm
REYKJAVIK, Iceland – Sekumpulan penyelidik menyifatkan percubaan empat hari bekerja dalam seminggu di Iceland sebagai  ‘kejayaan besar’ dan mendorong kepada  tempoh masa bekerja lebih pendek di negara berkenaan, demikian menurut laporan Perbadanan Penyiaran Britain.
Percubaan di Iceland itu yang dilaksanakan antara tahun 2015 hingga 2019 dan disusuli ujikaji serupa oleh Microsoft di Jepun pada 2019,  menyaksikan produktiviti pekerja meningkat  hampir 40 peratus.
Di Iceland, pekerja-pekerja terbabit dibayar gaji sama untuk waktu bekerja lebih pendek dari 40 jam seminggu kepada 35 atau 36 jam dalam seminggu.
Susulan percubaan tersebut, penyelidik-penyelidik mendapati produktiviti di kebanyakan tempat kerja meningkat walaupun  ada juga yang tidak berubah.
Percubaan empat hari bekerja itu dilakukan oleh Majlis Bandar Raya Reykjavik dengan   kerjasama kerajaan Iceland melibatkan lebih 2,500 pekerja atau 1 peratus tenaga kerja negara itu.
Ia merupakan ujikaji terbesar di dunia berhubung waktu bekerja empat hari seminggu.

Dalam satu kenyataan akhbar, Persatuan Kelestarian Demokrasi (Alda) di Iceland menyatakan bahawa 86 peratus tenaga kerja negara itu telah mengorak langkah untuk melaksanakan waktu bekerja lebih pendek tanpa mengurangkan gaji susulan kejayaan percubaan tersebut.
“Kesejahteraan pekerja  meningkat secara dramatik melibatkan pelbagai penanda aras termasuk kelesuan, kesihatan dan keseimbangan antara pekerjaan dan  kehidupan,” kata Alda. – Agensi


Nak bawa tilam pergi mana?
Oleh AHMAD SHAHERMAN SHAMSURI

6 Julai 2021, 9:46 pm
PETALING JAYA – Aksi seorang lelaki dipercayai warga asing ‘mengusung’ tilam di dalam wad sebuah hospital kerajaan mendapat perhatian orang ramai apabila klip video itu tular di laman sosial sejak semalam.
Klip video berdurasi 17 saat yang dikongsi seorang pengguna Facebook yang dikenali sebagai Edda Anissa memaparkan lelaki tersebut yang masih lengkap berpakaian hospital sedang mengusung sebuah tilam keluar dari sebuah wad.
Difahamkan lelaki tersebut diarahkan berpindah ke wad lain, namun akibat masalah komunikasi, dia telah mengusung sekali tilam yang digunakan semasa proses berpindah.
Bagaimanapun, hasrat pesakit itu untuk membawa sekali tilam tersebut ‘gagal’ apabila dia diarahkan berpatah balik ke wad asalnya untuk meletakkan semula tilam itu di katil.
Aksi lelaki itu turut disusuli dengan gelak tawa petugas hospital yang kebetulan berada di kawasan ‘kejadian’.
Susulan itu, orang ramai yang menyaksikan klip video tersebut juga ‘terhibur’ dengan aksi lelaki terbabit dan rata-rata mereka mendakwa terdapat masalah komunikasi antara petugas hospital dengan pesakit berkenaan.

Namun mereka menyifatkan ‘insiden’ itu sebagai satu hiburan kepada petugas kesihatan bagi menghilangkan sedikit tekanan ketika sibuk melawan pandemik Covid-19.
“Ini mungkin masalah komunikasi dan salah faham, tetapi sekurang-kurangnya ada ‘hiburan’ kepada petugas hospital.
“Hilang sedikit tekanan ‘frontliner’ kita melawan Covid-19,” kata seorang pengguna dikenali sebagai Aryan Hasif.
Turut meninggalkan komen pada klip video berkenaan adalah seorang lagi pengguna Facebook yang dikenali sebagai Cikgu Rem.
“Dah nurse kata pindah katil, nasib baik katil dia tak angkut sekali,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bangkai pesawat penumpang Rusia terhempas ditemui
Oleh KOSMO!

6 Julai 2021, 9:15 pm
MOSCOW – Pasukan mencari menemui bangkai pesawat penumpang membawa 28 orang yang hilang di Semenanjung Kamchatka, rantau timur jauh Rusia hari ini.
Pencarian mangsa  terselamat ditangguhkan kerana keadaan gelap pada waktu malam, kata sumber kementerian kecemasan. Laporan awal oleh agensi berita Rusia menyatakan bahawa tidak ada mangsa terselamat akan ditemui.
Gabenor Kamchatka, Vladimir Solodov berkata,
pasukan mencari  telah menemui bahagian badan dan serpihan pesawat di kawasan pantai dan di Laut Okhotsk.
“Terdapat bencana semasa pendekatan mendarat,” kata Solodov dalam rakaman video yang dikeluarkan di laman web pemerintah.
Dalam satu kenyataan kepada agensi berita Interfax, beliau memberitahu, belum ada tanda-tanda penumpang  atau barang mereka di lokasi pencarian.

Agensi penerbangan Rusia mengatakan dalam satu kenyataan bahawa serpihan pesawat itu dijumpai pada pukul 9.06 malam (waktu tempatan) hari ini.
Terdahulu, jurucakap pendakwa raya bahagian pengangkutan, Valentina Glazova berkata, pesawat An-26 itu berlepas dari bandar utama Kamchatka, Petropavlovsk-Kamchatsky menuju ke bandar pesisir pantai Palana ketika hilang pada jam 2.40 petang (waktu tempatan).
Pegawai-pegawai  mengatakan bahawa pesawat itu terputus hubungan 9  kilometer dari lapangan terbang Palana dan 10 minit sebelum waktu pendaratan yang dijadualkan.
Menurut beberapa pegawai tempatan, kebanyakan penumpang berasal dari Palana iaitu bandar  yang mempunyai sekitar 3,000 penduduk.
Antara penumpang pesawat itu termasuk empat pegawai pentadbiran tempatan dan ketua bandar Palana,  Olga Mokhiryova.
Interfax memetik Armada Pasifik Rusia sebagai mengatakan bahawa beberapa serpihan pesawat  itu ditemui di lereng bukit dan bahagian lain di laut pada jarak sekitar 4 kilometer dari pantai.
Pesawat An-26, dihasilkan dari tahun 1969 hingga 1986 semasa era Kesatuan Soviet (USSR)  dan masih digunakan di seluruh negara bekas USSR sebagai pengangkutan awam dan tentera.
Pesawat itu terlibat dalam sejumlah kemalangan sejak beberapa tahun kebelakangan ini.
Sebelum ini,  empat orang mati pada Mac lepas apabila  sebuah pesawat An-26 yang digunakan oleh tentera Kazakhstan terhempas ketika mendarat di sebuah lapangan terbang di bandar terbesar di negara itu, Almaty. – AFP


Percepatkan pembinaan Pusat Transit Gelandangan JB – TMJ
Oleh KHAIRUL MOHD. ALI

6 Julai 2021, 8:02 pm
JOHOR BAHRU – Tunku Mahkota Johor, Tunku Ismail Sultan Ibrahim bertitah agar pembinaaan Pusat Transit Gelandangan di Johor Bahru dipercepatkan berbanding tarikh cadangan asal ditetapkan pihak berkuasa tempatan.
Baginda bertitah agar pembinaan pusat itu disegerakan bagi membolehkan golongan berkenaan menjalani kehidupan dengan lebih terjamin.
Titahnya, menerusi laporan baru-baru ini dianggarkan terdapat lebih 500 orang yang hidup gelandangan di bandar raya ini.
“Saya menitahkan agar pembinaan Pusat Transit Gelandangan di Johor Bahru dipercepatkan supaya mereka yang hidup gelandangan ini dapat tempat tinggal yang lebih selesa dan bantuan dari segi makanan dan kesihatan dapat disampaikan kepada mereka.
“Dalam keadaan pandemik Covid-19 ini, mereka yang hidup gelandangan ini adalah antara golongan yang paling terdedah kepada jangkitan kerana mereka terpaksa tinggal di tepi-tepi jalan atau di tempat awam,” titah baginda dalam satu kenyataan, di sini hari ini.
Baginda turut bertitah, agar rumah gelandangan sementara diwujudkan dengan segera.

“Dengan adanya rumah gelandangan sementara, maka risiko jangkitan akan menurun dan mereka juga dapat divaksinasi sambil diberi sokongan sepenuhnya untuk kembali kepada kehidupan normal.
“Mereka juga manusia dan berhak untuk menjalani hidup yang bermaruah. Allah Peliharakan Sultan,” titahnya.
Pada 29 Jun lalu, Majlis Bandaraya Johor Bahru memaklumkan kerja pembinaan Pusat Transit Gelandangan Bangsa Johor di kawasan tanah lapang di Taman Larkin Perdana dijangka akan bermula pada Ogos depan dan siap pada Julai 2022.
Bangunan transit tersebut direka bentuk untuk menampung sejumlah 200 gelandangan dalam satu-satu masa selain dilengkapi dengan pondok pengawal dan hiasan landskap.
Sebelum itu, Timbalan Pengerusi Jawatankuasa Khidmat Masyarakat dan Kesihatan Kebangsaan Bulan Sabit Merah Malaysia, Datuk Mohd. Rashidi Mohd. Noor semasa meninjau pusat gelandangan di Dataran Tun Sri Lanang di bandar raya ini turut meminta kerajaan agar gelandangan diberi suntikan vaksin.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bela suspek bunuh kerana kacak, netizen Indonesia dikecam bodoh
Oleh KOSMO!

6 Julai 2021, 8:28 pm
JAKARTA – Pengguna media sosial atau netizen Indonesia digelar bodoh apabila memuat naik komen membela suspek kes pembunuhan gara-gara wajahnya yang tampan, lapor Suara.com, hari ini.
Wajah suspek bernama Cameron Herrin dari Florida, Amerika Syarikat menjadi tular di laman TikTok apabila sesi perbicaraan berkenaan kes kemalangan jalan raya pada 2018 itu dimuat naik semula.
Ketampanan wajah Herrin dan kecantikan warna mata kelabu milik lelaki itu menjadi perbualan netizen Indonesia yang meninggalkan komen tidak rela dia dihukum bunuh.
“Saya rela menemani dia di penjara.Nasib baik Herrin tidak dijatuhkan hukuman gantung, sayang kalau wajah setampan ini mati,” tulis seorang pengguna media sosial.
“Sudah cukup berat hukuman penjara 24 tahun, terlalu tampan untuk ke tali gantung,” komen seorang lagi.
Suspek nahas jalan raya yang dipuja netizen Indonesia. – Google
Komen-komen tersebut menjadi tular di media sosial Indonesia dan menimbulkan kemarahan penduduk tempatan.

“Apa mahu jadi netizen Indonesia ini? Kalau muka tampan, makanya perangai seperti syaitan juga perlu diselamatkan?,” tulis warga net berkenaan komen pembelaan tersebut.
“Nyawa mangsa yang maut tidak boleh diganti dengan ketampanan si pelaku, ingat ya para netizen semua,” ujar seorang lagi.
Pada Mei 2018, Herrin disabit kesalahan atas kematian Jessica Reisinger-Raubenolt dan anak perempuannya, Lillia yang berusia satu tahun ketika memandu kereta dengan kelajuan 100 kilometer sejam. – Agensi


Nelayan Vietnam curi, sejuk beku sotong
Oleh IZZATUL ‘AIN AZMAN

6 Julai 2021, 8:27 pm
KEMAMAN – Nelayan Vietnam bukan sahaja menangkap sotong secara haram di perairan negara malah menyejukbeku makanan laut itu di tengah laut.
Perbuatan itu terbongkar dengan penahanan sebuah bot kargo pada kedudukan 74 batu nautika dari perairan Kuala Kemaman, Terengganu pada pukul 2 petang kelmarin.
Pengarah Zon Maritim Kemaman, Komander Maritim Rashidilhadi Abd. Rashid berkata, pemeriksaan di dalam bot kargo tersebut mendapati ia mempunyai banyak peti sejuk khas yang dipercayai mampu menyimpan sotong sehingga 10 tan.
“Kita percaya bot kargo yang ditahan itu merupakan kapal ibu yang berperanan memungut hasil laut terutama sotong daripada nelayan Vietnam yang menceroboh perairan negara.
“Ia umpama kilang simpanan sejuk beku sebelum hasil laut terutama sotong yang dicuri dari perairan negara itu dibawa pulang ke negara asal mereka,” katanya pada sidang akhbar di Zon Maritim Kemaman di sini hari ini.
Rashidilhadi berkata, berdasarkan semakan sistem penentu kedudukan global (GPS), bot kargo itu telah berada di perairan Pantai Timur dari Johor hingga Kelantan sejak seminggu lalu.

Tambah beliau, seramai 12 kru bot kargo tersebut yang kesemuanya warga Vietnam berusia 23 hingga 47 tahun telah ditahan dan pemeriksaan mendapati mereka tidak memiliki dokumen pengenalan diri dan permit kerja yang sah.
“Nombor pendaftaran dan dokumen sokongan yang digunakan bot kargo tersebut juga meragukan. Sebanyak empat tan sotong, 1,000 liter minyak diesel dan bot kargo yang dianggarkan bernilai keseluruhan RM2 juta telah dirampas,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sorok 103 biji pil kuda dalam kotak kasut
Oleh YATIMIN ABDULLAH

6 Julai 2021, 8:51 pm
RANTAU PANJANG – Taktik seorang pengedar dadah menyembunyikan sebanyak 103 biji pil kuda di dalam kotak kasut tidak berhasil apabila Pasukan Gerakan Am (PGA) Batalion 7 dapat menghidu perbuatan itu dalam serbuan di sebuah rumah di Kampung Kubang Pak Itam di sini hari ini.
Dalam serbuan pada pukul 1.30 pagi itu, anggota PGA merampas pil kuda bernilai RM1,030 selepas menjalankan pemeriksaan di dalam rumah lelaki berusia 28 tahun.
Pegawai Pemerintah PGA Batalion 7, Superintendan Azhari Nusi berkata, semasa serbuan dijalankan, anggota PGA telah membuat pemeriksaan ke atas tubuh badan suspek, namun tiada barang salah bersamanya.
Katanya, anggota PGA terus menjalankan pemeriksaan lanjut di dalam sebuah bilik sebelum menjumpai sebuah kotak kasut.
“Kita telah menemui satu botol kaca yang mengandungi sembilan tiub penyedut minuman berwarna biru dengan setiap satunya berisi 10 biji pil disyaki dadah jenis pil kuda.
“Selain itu, satu botol kecil berwarna putih mengandungi 13 biji pil kuda di dalam tiub turut ditemui di atas lantai,” katanya kepada pemberita hari ini.

Azhari memberitahu, ujian saringan air kencing mendapati suspek positif dadah jenis methamphetamine.
Katanya, kes disiasat mengikut Seksyen 12(2) dan Seksyen 15(1) Akta Dadah Berbahaya 1952. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hebahan guru baharu dikeluarkan esok
Oleh NOR IDAYU BOSRO

6 Julai 2021, 8:29 pm
PUTRAJAYA –  Hebahan bagi pengambilan khas Pegawai Perkhidmatan Pendidikan Gred DG41 secara one-off tahun 2021 seperti yang diumumkan Menteri Kanan Pendidikan pada 20 Jun lalu akan dikeluarkan selewat-lewatnya 5.30 petang esok.
Suruhanjaya Perkhidmatan Pendidikan (SPP) selaku Pihak Berkuasa Melantik (PBM) dalam satu kenyataan memaklumkan, pengambilan khas itu akan mengutamakan graduan pendidikan sama ada lepasan universiti awam, swasta ataupun luar negara.
“Urusan ini akan diperluas kepada graduan bukan iktisas pendidikan melalui kepelbagaian kaedah pelantikan pada fasa berikutnya jika masih terdapat kekosongan yang tidak dapat ditampung oleh graduan pendidikan,” katanya di sini hari ini.
Sehubungan itu, SPP menyarankan calon-calon yang terlibat agar bersedia dan sentiasa melayari laman web dan platform media sosial rasmi suruhanjaya itu bagi mendapatkan maklumat terkini berkaitan urusan temu duga pengambilan khas ini.
Pada 20 Jun lalu, Kementerian Pendidikan (KPM) mengumumkan program pengambilan khas secara one-off melibatkan 18,702 Pegawai Perkhidmatan Pendidikan Gred DG41 bagi menyelesaikan masalah kekurangan guru di negara ini.
Menteri Kanan (Pendidikan), Datuk Dr. Radzi Jidin berkata, iklan pengambilan khas tersebut akan dikeluarkan pada 7 Julai depan dengan penempatan secara berperingkat akan bermula pada Oktober 2021. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima hari kibar bendera putih
Oleh MOHAMAD NAUFAL MOHAMAD IDRIS

6 Julai 2021, 8:20 pm
KLANG – Sebuah keluarga di Flat Bukit Tinggi, di sini, terpaksa mengibarkan bendera putih selama lima hari ekoran kehabisan makanan di rumah mereka.
Lebih menyayat hati, keluarga itu hanya bergantung harapan pada wang bantuan bulanan RM300 untuk anak mereka yang merupakan Orang Kelainan Upaya (OKU) disalurkan Jabatan kebajikan Masyarakat (JKM).
Ketua keluarga tersebut, Yeo Chin Seng, 60, berkata, dia terpaksa menebalkan muka mengibarkan bendera putih apabila hilang arah demi kelangsungan hidup.
“Sepanjang tempoh tersebut, kami terpaksa mencatu makanan dua kali sehari dengan berlaukkan sardin sahaja.
“Ini apabila bekalan makanan untuk empat ahli keluarganya yang dibeli sebelum ini semakin susut,” katanya ketika ditemui dalam program agihan bantuan Bendera Putih anjuran MCA bahagian Klang, di sini, hari ini.
Chin Seng memberitahu, kehidupan mereka sebelum ini hanya bergantung kepada salah seorang anaknya berusia 27 tahun yang bekerja di kedai aksesori kereta.

Dakwanya, bagaimanapun disebabkan pelbagai fasa Perintah Kawalan Pergerakan (PKP) anaknya ‘dicutikan’ oleh majikannya.
“Saya lega apabila mendapat bantuan daripada MCA yang secara langsung memastikan kehidupan kami yang terjejas teruk ini,” jelasnya.
Sementara itu, Ketua Pemuda MCA Klang, Datuk Tan Bok Koon berkata, pihaknya mendapat makluman mengenai keperitan dialami keluarga Chin Seng daripada seorang kenalannya yang tinggal berdekatan kawasan tersebut.
“Sumbangan bahan makanan seperti beras, telur, minyak, sayur dan lain-lain bernilai RM400 disalurkan kepada mereka.
“Selain itu, kita juga memberikan wang tunai RM200 untuk digunakan mereka, ” katanya.
Bok Koon meminta orang ramai menghubunginya melalui akaun Facebook rasminya, Dato’ Tan Bok Koon’ sekiranya mereka tidak mempunyai wang untuk membeli keperluan asas. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat sekeluarga ditahan bersama heroin, syabu
Oleh NUR SYAZWANA MANSOR

6 Julai 2021, 8:35 pm
SUNGAI PETANI – Empat sekeluarga disyaki terlibat dalam kegiatan pengedaran dadah ditahan dalam dua tangkapan berasingan di Pinang Tunggal di sini dan Padang Serai, Kulim dekat sini pada petang semalam.
Ketua Polis Kedah, Datuk Kamarul Zaman Mamat berkata, tangkapan pertama melibatkan seorang lelaki berusia 32 tahun di sini.
Katanya, susulan tangkapan itu, polis menahan tiga lagi suspek wanita terdiri daripada isteri, ibu mertua dan adik ipar suspek berusia 14 hingga 48 tahun di rumah mereka di Taman Serai, Padang Serai.
“Dalam penahanan semua suspek itu, kita merampas dadah dipercayai jenis heroin seberat 8.3 kilogram (kg) dan syabu seberat 12.5 gram yang dianggarkan bernilai hampir RM100,000,” katanya pada sidang akhbar di Ibu Pejabat Polis Daerah Kuala Muda di sini hari ini.
Ujarnya, siasatan lanjut mendapati suspek aktif mengedar dadah sejak kira-kira setahun lalu dan bekalan dadah dipercayai diperoleh di negeri ini dan bertujuan untuk diedarkan di kawasan sekitar. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis dalam proses ambil keterangan Mahfuz
Oleh NUR SYAZWANA MANSOR

6 Julai 2021, 8:44 pm
SUNGAI PETANI – Polis dalam proses untuk mengambil keterangan Ahli Parlimen Pokok Sena, Datuk Mahfuz Omar yang didakwa melanggar prosedur operasi standard (SOP) Pelan Pemulihan Negara (PPN) baru-baru ini.
Ketua Polis Kedah, Datuk Kamarul Zaman Mamat berkata, polis dari Ibu Pejabat Polis Daerah (IPD) Kota Setar sudah mengenal pasti beberapa individu lagi dalam gambar sama untuk diambil keterangan.
Beliau berkata, siasatan berhubung perkara itu akan disiapkan secepat mungkin.
“Malam ini atau esok akan diambil keterangan, kita dah buat janji temu dengan beberapa saksi untuk dirakam keterangan mereka,” katanya pada sidang akhbar di IPD Kuala Muda di sini hari ini.
Katanya, siasatan akan disiapkan segera sebelum mengemukakannya kepada pihak pendakwaan.
Kosmo! semalam melaporkan polis membuka kertas siasatan terhadap Ahli Parlimen Pokok Sena, Datuk Mahfuz Omar kerana disyaki melanggar SOP PPN baru-baru ini.

Ia susulan beberapa gambar yang tular di media sosial memaparkan bekas timbalan menteri itu hadir dalam program bantuan tidak mengamalkan SOP dengan duduk bersila secara santai sambil menikmati jamuan.
Kes disiasat di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (PPPB) 2021 kerana tidak memakai pelitup muka serta tidak menjaga penjarakan fizikal. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPWKM, KDN bantu rakyat terputus bekalan makanan
Oleh NUR HUDA MUSA

6 Julai 2021, 9:02 pm
PETALING JAYA – Kementerian Pembangunan Wanita, Keluarga dan Masyarakat (KPWKM) menyambut baik hasrat Kementerian Dalam Negeri (KDN) untuk berkolaborasi menerusi Kembara Prihatin Negara (KPN) dan Ops Bantu dalam usaha memperluaskan jaringan penyampaian bakul makanan.
Menterinya, Datuk Seri Rina Mohd. Harun berkata, sumbangan kepada program itu akan diselaraskan oleh Yayasan Kebajikan Negara (YKN) dan Jabatan Kebajikan Masyarakat (JKM) sebelum diagihkan.
“Sumbangan juga akan diagihkan menerusi KPN dan Ops Bantu bersama Skuad Aman Wanita (AMANITA) di bawah Polis Diraja Malaysia (PDRM) serta anggota RELA di peringkat daerah masing-masing.
“Sejajar dengan konsep “community engagement”, KPN dan Ops Bantu akan membawa perkhidmatan PDRM agar lebih dekat dengan komuniti serta membantu masyarakat dalam usaha mengesan dan menangani gejala sosial untuk dipanjangkan kepada KPWKM sebagai tindakan intervensi bersama,” katanya dalam satu kenyataan hari ini.
Terdahulu, Rina bersama-sama menyertai agihan barangan keperluan asas seperti beras, gula, minyak masak dan keperluan lain kepada lebih 200 ketua isi rumah di Projek Perumahan Rakyat (PPR) Jelatek hari ini.
“Melalui usaha menyantuni mereka yang terjejas ini, JKM juga menjadi pemudahcara bagi menyediakan barangan keperluan khusus yang lain seperti ubat-ubatan atau barangan bayi

“Tidak hanya setakat itu, JKM juga menyediakan khidmat sokongan kaunseling untuk terus memastikan tanggungjawab menjaga kebajikan kumpulan sasar tidak pernah terhenti,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2 beradik wanita warga emas teruja divaksin Covid-19
Oleh MOHD AZLI ADLAN

6 Julai 2021, 8:32 pm
KUALA NERUS – Keakraban dua beradik wanita warga emas terbukti apabila mereka hadir bersama-sama untuk menerima vaksin Covid-19 di Pusat Pemberian Vaksin (PPV) Universiti Sultan Zainal Abidin (UniSZA) di sini hari ini.
Zalillah Muda, 85, dan adiknya, Aminah, 80, biarpun uzur, mereka tetap ceria beriringan ke PPV tersebut untuk menerima suntikan dos pertama vaksin Covid-19 dengan berkerusi roda.
Anak Zalillah, Zadil Hayat, 44, berkata, ibunya dan Aminah yang merupakan anak pertama dan kedua daripada sembilan beradik sememangnya rapat sejak kecil.
“Sewaktu sihat dahulu, mereka sering meluangkan masa bersama termasuk ke kenduri kahwin, mengundi (pilihan raya) dan menziarah keluarga.
“Kedua-duanya yang menetap bersama saya di Kampung Batu Maras di sini sejak kehilangan suami masing-masing dan uzur turut berjanji mahu hadir menerima suntikan vaksin Covid-19 bersama-sama hari ini (semalam),” katanya ketika ditemui di PPV UniSZA di sini hari ini.
Zadil berkata, ibu dan ibu saudaranya begitu bersemangat untuk menyahut seruan kerajaan bagi membentuk komuniti kelompok mengekang penularan Covid-19.

Ujarnya, walaupun kedua-dua uzur, mereka faham kepentingan divaksin dan tidak gentar disuntik dengan jarum suntikan.
“Alhamdulillah, urusan ibu dan ibu saudara disuntik dos pertama vaksin Covid-19 berjalan lancar dengan bantuan sukarelawan PPV yang ringan tulang,” katanya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


27 premis langgar SOP diarah tutup
Oleh SITI AMINAH MOHD YUSOF

6 Julai 2021, 7:35 pm
PETALING JAYA – Sebanyak 27 buah premis meliputi kilang, premis perniagaan, tapak pembinaan dan asrama pekerja diarahkan tutup semalam kerana didapati melanggar prosedur operasi standard (SOP) bagi membendung penularan wabak Covid-19.
Menteri Kanan (Pertahanan), Datuk Seri Ismail Sabri Yaakob berkata, kesalahan yang dilakukan pihak kilang dan premis terbabit dikesan hasil pemeriksaan oleh Pasukan Khas Operasi Pematuhan.
“Sebanyak 88,183 pemeriksaan dan semakan pantas dilakukan di seluruh negara melibatkan kekuatan anggota seramai 20,751 orang.
“Ia termasuk pemeriksaan ke atas 2,798 kilang, 17,349 premis perniagaan, 727 tapak pembinaan dan 211 asrama penempatan pekerja,” katanya dalam kenyataan di sini hari ini.
Beliau berkata, kerajaan akan mempertingkatkan penguatkuasaan secara menyeluruh dari segi pemeriksaan terhadap kilang dan premis perniagaan berikutan terlalu banyak pelanggaran arahan kerajaan dan SOP yang telah diwartakan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja sektor pengangkutan udara lega dapat vaksin
Oleh NUR SHARIEZA ISMAIL

6 Julai 2021, 7:00 pm
SEPANG – Rata-rata pekerja sektor pengangkutan udara menarik nafas lega kerana berpeluang mendapatkan janji temu menerusi Program Imunisasi Covid-19 Kebangsaan (PICK) selepas dibuka kepada sektor berkenaan, mulai semalam.
Seorang penerima vaksin, Farah Sabrina Raymond Rafique, 29, berkata, peluang yang diberikan itu dapat memberi keyakinan untuk kembali bekerja selepas ini memandangkan tugasnya memerlukan dia berhadapan dengan orang ramai termasuk pesakit Covid-19.
Farah Sabrina yang bekerja di kaunter syarikat penerbangan Qatar Airways berkata, pemberian vaksin awal kepada petugas sektor pengangkutan udara disifatkan wajar kerana mereka juga dianggap sebagai ‘frontliners’ di pintu masuk utama negara.
“Sebelum ini saya pernah berurusan dengan pesakit Covid-19, dan waktu itu memang rasa bimbang. Tapi apabila sudah dapat janji temu hari ini, rasa lega,” katanya ketika ditemui Kosmo! di Terminal Udara, Lapangan Terbang Antarabangsa Kuala Lumpur (KLIA) di sini hari ini.
Farah Sabrina
Terdahulu, Menteri Penyelaras PICK, Khairy Jamaluddin Abu Bakar turun padang menyaksikan sendiri proses pemberian vaksin di KLIA yang juga dikategorikan pusat pemberian vaksin industri (PPVIN).
Sementara itu, bagi pasangan suami isteri, Ahmad Syukri Salim, 27 dan Norliyanti Mhd. Noor, 29, yang bekerja sebagai polis bantuan di Lapangan Terbang Sultan Abdul Aziz Shah (LTSAAS) Subang, mereka berasa bertuah dan bersyukur kerana dapat divaksin bersama.

“Kami sudah mendaftar di aplikasi MySejahtera sejak ia dibuka pada tahun lepas, namun masih tidak berpeluang untuk mendapatkan tarikh janji temu.
“Bagaimanapun, apabila dibuka kepada sektor ini, kami terus memaklumkan kepada pihak atasan dan bernasib baik kerana mendapat janji temu vaksinasi bersama,” katanya.
Pendapat sama turut dikongsikan penyelia dalaman kabin Malaysia Airlines, Mas Ayu Kamas Masud 57, yang turut menganggap program itu memberi kebaikan kepada masyarakat awam.
“Menerusi PICK dan pembukaan PPVIN KLIA ini, ia dapat memudahkan pekerja-pekerja di sektor ini dalam mendapatkan vaksin sekali gus membantu mencapai imuniti kelompok lebih cepat,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Remaja sindrom Down melecur akibat didera
6 Julai 2021, 6:50 pm
KUALA LUMPUR – Seorang remaja orang kelainan upaya (OKU) sindrom Down melecur di beberapa anggota badan akibat didera disyaki oleh penjaganya di sebuah kondominium yang dipercayai menjadi pusat jagaan kanak-kanak OKU di Wangsa Maju, dekat sini.
Ketua Jabatan Siasatan Jenayah Kuala Lumpur, Senior Asisten Komisioner Saiful Annuar Yusof berkata, polis menerima laporan berkenaan penderaan terhadap mangsa yang berusia 13 tahun itu pukul 6.30 petang, 24 Jun lalu oleh pegawai perubatan.
“Mangsa telah dihantar ke Hospital Kuala Lumpur (HKL) untuk pemeriksaan dan pegawai perubatan mendapati terdapat kesan melecur pada bahagian dada, tangan, leher dan paha serta kesan luka di badan mangsa.
“Berdasarkan hasil pemeriksaan lanjut, pegawai perubatan mengesahkan bahawa terdapat kecederaan kesan terbakar pada lengan mangsa dan parut lama di seluruh anggota badannya disyaki akibat didera. Mangsa juga didapati positif Covid-19,” ujarnya dalam kenyataan hari ini.
Jelas beliau, semakan pihak polis mendapati mangsa tinggal di unit kondominium tersebut sejak 14 Julai 2020 bersama enam lagi kanak-kanak yang mana dua daripada juga merupakan OKU sindrom Down berusia dua tahun.
“Bagaimanapun kanak-kanak lain tidak mengalami sebarang kecederaan. Seorang wanita berumur 28 tahun berperanan sebagai penjaga di rumah berkenaan disyaki suspek dalam kes tersebut,” ujarnya.

Katanya, pihaknya telah membuka kertas siasatan di bawah Seksyen 31(1)(a) Akta Kanak-Kanak 2001 dan siasatan hanya akan dilakukan selepas kesemua saksi selesai menjalani kuarantin ekoran kesemuanya positif Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tujuh kilang diarah tutup di Negeri Sembilan
Oleh NOR SHAFAWATI YUP

6 Julai 2021, 7:06 pm
SEREMBAN – Sebanyak 11 kompaun telah dikeluarkan kepada pihak majikan di negeri ini menerusi Ops Patuh yang dilaksanakan secara besar-besaran ke atas kilang-kilang bermula 2 Julai hingga hari ini.
Ketua Polis Negeri Sembilan, Datuk Mohamad Mat Yusop berkata, kompaun tersebut dikeluarkan hasil pemeriksaan yang telah dibuat pihaknya bersama beberapa agensi lain ke atas 335 buah kilang dan asrama kilang.
“Kita telah keluarkan sebanyak 11 kompaun atas pelbagai kesalahan dan daripada sejumlah 335 buah kilang yang diperiksa itu, sebanyak tujuh buah kilang telah diarahkan tutup.
“Ops Patuh ini dilakukan secara bersepadu dan kita pergi antaranya bersama pihak Kementerian Perdagangan Antarabangsa dan Industri (MITI) dan Pejabat Kesihatan Daerah (PKD),” katanya ketika wawancara berkaitan Ops Patuh bersama stesen radio NegeriFM di sini hari ini.
Jelas beliau, antara faktor kilang diarahkan tutup adalah beroperasi tanpa kebenaran MITI serta pihak PKD mendapati terdapat kes Covid-19 di kilang tersebut.
Tambah Mohamad, tumpuan dalam Ops Patuh adalah bagi memastikan semua kilang yang beroperasi mendapat kebenaran daripada pihak MITI selain mematuhi syarat yang dibenarkan.

“Di negeri ini terdapat sebanyak 448 buah kilang dan tidak semuanya beroperasi dan bukan semuanya menjalankan perkhidmatan perlu.
“Jika dapat kebenaran pun, kita akan lihat pematuhan syarat beroperasi seperti hanya 60 peratus kehadiran pekerja dan pematuhan prosedur operasi standard (SOP) yang lain seperti penggunaan MySejahtera,” katanya.
Beliau berkata, agensi-agensi lain seperti pihak berkuasa tempatan (PBT) juga akan membantu dalam operasi jika ada kesalahan-kesalahan lain yang dilakukan oleh pihak kilang.
“Seramai 230 orang anggota dan pegawai polis akan terlibat dalam Ops Patuh di negeri ini setiap hari,” katanya lagi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita makan di restoran sesak, angkuh tidak takut Covid-19
Oleh KOSMO!

6 Julai 2021, 7:30 pm
JAKARTA – Satu rakaman video yang tular di media sosial baru-baru ini menunjukkan sekumpulan wanita sedang duduk dan makan di sebuah restoran  dipenuhi pengunjung dan berkata bahawa mereka tidak takut dengan koronavirus, lapor laman berita Merdeka.com semalam.
Menerusi video berdurasi 65 saat yang dimuat naik di  akaun Instagram @smart.gram itu, jelas kelihatan wanita-wanita tersebut makan beramai-ramai tanpa mengikut peraturan kesihatan seperti penjarakan fizikal.
“Di Padang Kota bebas, boleh makan apa sahaja dan tiada yang di ‘lockdown’. Tiada batasan dan semuanya bebas, tiada penjarakan (fizikal) dan tidak takut dengan Covid-19.
“Lihatlah saya di Padang, makan di Restoran Bebek Sawah. Kenapa di Jakarta semuanya panik, jangan panik, terus saja lawan pemerintah yang zalim. Mari makan rakan-rakan semua,” demikian kata salah seorang wanita dalam video tersebut.
Aksi wanita itu mengundang komen daripada netizen yang rata-ratanya berang dengan tindakan wanita itu yang sangat angkuh.
“Puan, puan seharusnya sujud syukur bukannya riak begitu,” tulis seorang netizen.

“Wah, wanita memang selalu betul,” tulis seorang lagi netizen.
Video tersebut sudah ditonton hampir 7,000 kali dengan hampir 600 komen. -Agensi


Lelaki bakar rumah bekas kekasih selepas berpisah
Oleh KOSMO!

6 Julai 2021, 8:02 pm
JAKARTA – Seorang lelaki di Medan, Indonesia yang berang ditinggalkan kekasih bertindak nekad membakar rumah bapa teman wanitanya selepas hubungan mereka berakhir, lapor portal Tribunenews, semalam.
Suspek yang dikenali sebagai S, 28, dikatakan patah hati selepas kekasihnya, Fitriani meminta hubungan mereka diputuskan.
Oleh sebab itu, dia berkunjung ke rumah Fitriani kelmarin dengan membawa sebotol minyak petrol sebelum menyimbahnya di sekitar rumah orang tua wanita itu di  Dusun II, Desa Pinangripan, Kecamatan Air Batu, Kabupaten Asahan.
Kakak Fitriani, Erni, memberitahu polis bahawa dia ternampak kelibat S di kawasan rumah mereka sebelum kebakaran berlaku.
“Saya tahu S yang bertanggungjawab atas kejadian ini kerana ketika saya memutuskan hubungan dengannya, dia mengugut mahu mencederakan keluarga saya.
“Polis berkata S kini sedang bersembunyi dan saya berharap dia segera ditangkap atas perbuatannya,” kata Fitriani.

Tiada kemalangan jiwa dilaporkan dalam insiden tersebut namun rumah ibu bapa Fitriani musnah teruk akibat kebakaran.- Agensi


Tiada mata pencarian, warga asing tangkap ikan dalam longkang
Oleh AFIFI HAFIZ MOHD NOR

6 Julai 2021, 7:44 pm
PORT DICKSON – Tempoh Perintah Kawalan Pergerakan (PKP) memberi kesan kepada semua pihak terutamanya warga asing kerana mereka tidak mendapat sebarang bantuan.
Seorang warga asing Rajit Kir, 26 berkata, dia terpaksa menangkap ikan di dalam longkang untuk dijadikan hidangan selepas tempat kerjanya tidak dibenarkan beroperasi.
Katanya, dia sebelum ini bekerja di pusat cuci kereta hilang mata pencarian selepas kedai itu tidak dibenarkan beroperasi.
“Dekat longkang ni banyak ikan talapia besar-besar lagi pun dekat dengan tempat tinggal saya.
” Pada waktu sekarang apa yang saya fikir janji dapat makan untuk teruskan hidup sahaja,” katanya ketika di temui di Dataran Segar di sini hari ini.
Tambahnya yang berasal dari Bangladesh, dia bernasib baik kerana majikan memberi tempat tinggal untuk berteduh.

“Saya harap PKP cepat habis sebab kami datang sini untuk kerja dan cari duit.
” Pada waktu sekarang kami tersepit dan susah tetapi tidak boleh berharap dengan orang lain sebab orang lain pun susah, ” tambahnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pelajar rugi RM2,000 ditipu ‘John Hamid’
Oleh NOR SHAFAWATI YUP

6 Julai 2021, 7:20 pm
PORT DICKSON – Seorang pelajar sekolah kerugian RM2,000 selepas berkenalan dengan seorang lelaki dari Amerika Syarikat yang memperkenalkan diri sebagai John Hamid melalui aplikasi Facebook.
Ketua Polis Daerah Port Dickson, Superintendan Aidi Sham Mohamed berkata, pelajar perempuan berusia 16 tahun itu telah membuat laporan polis berhubung penipuan sindiket Parcel Scam, pada Sabtu lalu.
“Selepas dua minggu berkenalan, John Hamid menawarkan untuk memberi hadiah berupa barang kemas, beg tangan dan kasut.
“John Hamid turut memberikan wang tunai untuk tujuan mangsa mencari rumah di Malaysia kerana suspek dikatakan mahu menetap di Malaysia,” katanya dalam kenyataan di sini hari ini.
Jelas Aidi Sham, mangsa kemudiannya telah menerima panggilan daripada ejen kurier di Lapangan Terbang Kuala Lumpur (KLIA) meminta mangsa memasukkan wang untuk urusan parcel tersebut ke alamat mangsa.
“Pembayaran RM2,000 telah dimasukkan ke dalam sebuah akaun tempatan namun mangsa diminta untuk masukkan wang lagi kerana terdapat wang tunai di dalam parcel, bagaimanapun mangsa tidak membuat kemasukkan tersebut,” katanya.

Tambah beliau, difahamkan mangsa meminta wang berjumlah RM2,000 itu daripada ibunya atas alasan untuk menguruskan parcel tersebut.
Beliau berkata, kes disiasat di bawah Seksyen 420 Kanun Keseksaan iaitu tipu yang memperuntukkan hukuman penjara maksimum (10) tahun dan sebat dan boleh didenda jika sabit kesalahan.
Dalam pada itu, Aidi Sham memberitahu, untuk rekod bagi tahun ini sahaja, Bahagian Siasatan Jenayah Komersil Ibu Pejabat Polis Daerah Port Dickson telah menerima empat laporan polis dengan jumlah kerugian RM28,100 melibatkan modus operandi yang sama.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 pemuda mengaku tidak bersalah bunuh bekas pengarah MARDI
Oleh NUZULSHAM SHAMSUDDIN

6 Julai 2021, 7:52 pm
KUALA LUMPUR – Empat pemuda mengaku tidak bersalah di Mahkamah Tinggi di sini hari ini atas pertuduhan membunuh bekas pengarah bahagian teknologi maklumat Institut Penyelidikan dan Kemajuan Pertanian Malaysia (MARDI) Wan Hassan Wan Embong, November tahun lalu.
Keempat-empat tertuduh iaitu S.Vickeswaran ,23, P.Kogilan, 24, M.Ravindran, 24, dan T.Sugu, 28, membuat pengakuan tidak bersalah itu selepas pertuduhan dibacakan terhadap mereka di hadapan Pesuruhjaya Kehakiman Datuk Aslam Zainuddin.
Vickeswaran bekerja sebagai pengawal keselamatan, Kogilan bekerja sebagai penghantar surat, Sugu seorang juruelektrik manakala Ravindran tidak bekerja.
Mengikut pertuduhan,  mereka didakwa dengan niat bersama-sama telah melakukan membunuh dengan menyebabkan kematian terhadap Wan Hassan ,73, di kediamannya di Jalan Mambu, Bukit Bandaraya di sini antara pukul 3.35 pagi dan 4 pagi pada 29 November 2020.
Berikutan itu pertuduhan dikemukakan mengikut Seksyen 302 Kanun Keseksaan yang dibaca Seksyen 34 kanun sama yang memperuntukkan hukuman gantung sampai mati jika sabit kesalahan.
Pada masa sama, mereka juga turut mengaku tidak bersalah atas pertuduhan melakukan rompak secara berkumpulan dengan menggunakan sebilah parang dan sebatang tukul besi ke atas seorang jurutera Mohd. Muzaffar Zulkifli Martin, 33, dengan anggaran kerugian sebanyak RM38,000.

Kesalahan itu didakwa dilakukan di sebuah rumah di Taman Tiara Titiwangsa, Setapak di sini antara pukul 4.12 pagi dan 5.30 pagi pada tarikh sama.
Bagi kes itu, pendakwaan dikemukakan mengikut Seksyen 395/397 Kanun Keseksaan yang memperuntukkan hukuman penjara maksimum 20 tahun dan boleh dikenakan sebat jika sabit kesalahan.
Selain itu, salah seorang tertuduh iaitu Ravindran yang menghadapi satu lagi pertuduhan mencederakan isteri Wan Hassan, Sarifah Yusof, 71, menggunakan sebilah parang yang didakwa mengikut Seksyen 324 Kanun Keseksaan mengaku tidak bersalah melakukan kesalahan itu.
Dalam prosiding hari ini pendakwaan diwakili Timbalan Pendakwa Raya, Nor Dayana Mohamad manakala kesemua tertuduh wakili peguam Datuk Sheelan Arjunan
Mahkamah kemudian menetapkan 27 Julai ini bagi pengurusan kes manakala tarikh perbicaraan pula dijadualkan pada Februari tahun depan.
Kosmo! 29 November tahun lalu melaporkan, Wan Hassan maut, manakala isterinya, Sarifah Yusof ,70, turut dicederakan selepas diserang perompak bersenjatakan parang di kediaman mereka di Jalan Mambu, Bukit Bandaraya di sini.
Wan Hassan maut akibat mengalami kecederaan pada muka dan leher. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat lokaliti di Pahang, Sabah dan Sarawak kena PKPD
Oleh SITI AMINAH MOHD YUSOF

6 Julai 2021, 7:10 pm
PETALING JAYA – Empat lagi lokaliti di Pahang, Sabah dan Sarawak dikenakan Perintah Kawalan Pergerakan Diperketatkan (PKPD) bermula Khamis ini hingga 21 Julai depan.
Menteri Kanan (Keselamatan), Datuk Seri Ismail Sabri Yaakob berkata, antara lokaliti yang terlibat ialah dua penempatan Orang Asli iaitu Kampung Kerpal dan Kampung Pinang di Rompin, Pahang dengan enam kes positif direkodkan daripada 120 ujian saringan yang dijalankan.
“Pelaksanaan PKPD bertujuan memudahkan Kementerian Kesihatan (KKM) melaksanakan pengesanan awal kes serta mengelakkan penularan jangkitan keluar dari lokaliti tersebut,” katanya dalam kenyataan di sini hari ini.
Tambahnya, turut dikenakan PKPD ialah Kampung Sri Menanti, Tawau yang menunjukkan kadar positiviti 41.67 peratus selain arahan PKPD diperluaskan meliputi Kampung Kasuapan, Kampung Lok Urai, Kampung Pulau Gaya dan Kampung Pondo di Kota Kinabalu, Sabah.
Ismail berkata, pelaksanaan PKPD juga melibatkan Kampung Mambong, Kuching, Sarawak dengan KKM melaporkan peningkatan kes ketara dan merekodkan 19 kes positif hasil daripada 36 ujian saringan yang dilakukan.
Dalam pada itu, beliau mengumumkan penamatan PKPD di Kampung Kuala Merotai, Kalabakan; Kampung JKR Lama serta Kampung Pangi Hujung, Kunak; Kampung Kebayau, Kota Belud; dan Kampung Likas, Kota Kinabalu di Sabah berkuat kuasa esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat Jepun ketawa Putera Harry dapat jawatan ‘zakar’
Oleh KOSMO!

6 Julai 2021, 6:25 pm
TOKYO – Monarki Britain, Putera Harry mendapat pekerjaan  baharu sebagai Ketua Pegawai Impak di sebuah syarikat  motivasi kesihatan mental di California, manakala jawatan itu dikenali sebagai Chimpo dalam kalangan komuniti perniagaan, lapor akhbar Metro.co hari ini.
Bagaimanapun, jawatan itu mendapat perhatian atas sebab yang salah di Jepun. Ini adalah kerana perkataan chimpo adalah slanga untuk zakar dalam bahasa Jepun.
Laman berita Jepun, SoraNews24 melaporkan orang ramai ketawa apabila mengetahui nama gelaran untuk jawatan tersebut.
“Bayangkan sekiranya beliau datang ke Jepun dan memperkenakkan  diri sebagai seorang chimpo kepada pegawai-pegawai? Saya mahu melihat wajah mereka!,”  kata seorang pengguna media sosial negara itu.
Gelaran tersebut digunakan oleh banyak syarikat lain yang berkecimpung dalam bidang tersebut.
Putera Harry    bekerja sebagai  chimpo untuk syarikat BettetUp Inc dan mengumumkan langkah tersebut pada Mac lalu.

Putera itu memberitahu  akhbar  Wall Street Journal bahawa beliau mahu menggunakan peranannya untuk mencetuskan impak dalam kehidupan orang lain.
” Latihan proaktif menyediakan peluang tidak terbatas untuk kemajuan kendiri, meningkatkan kesedaran dan membawa kepada kehidupan lebih baik,” katanya. – Agensi


‘Sampai bila nak harapkan bantuan? Ikhtiarlah’
Oleh MOHD. HAIKAL ISA

6 Julai 2021, 6:13 pm
PETALING JAYA – Dikritik netizen kerana bermulut lancang mengatakan sesetengah rakyat Malaysia malas berusaha dan mengharapkan bantuan semata-mata pada musim pandemik Covid-19, usahawan Datuk Seri Vida berkata, dia juga pernah hidup dalam kesusahan suatu ketika dahulu.
Katanya, kejayaan dan rezeki tidak akan datang bergolek tanpa usaha yang bersungguh-sungguh.
“Mungkin ada yang tidak sependapat dengan saya tapi ingin saya tegaskan, sampai bila hidup nak mengharapkan bantuan? Bumi Allah ini luas dan banyak cara untuk menjana pendapatan.
“Kalau terpaksa berkurung disebabkan lockdown, ikhtiarlah. Boleh pacak gerai depan rumah dan berniaga. Itu namanya usaha. Dengan usaha, insya-Allah, rezeki yang lebih besar akan diberikan Allah kepada hamba-hamba-Nya,” katanya kepada Kosmo! Online.
Ujar pemilik nama lengkap Hasmiza Othman itu lagi, dia juga pernah hidup susah dan apa yang mengubah status hidupnya adalah usaha yang tidak mengenal erti putus asa.
“Saya pun bukan lahir dalam dunia ini terus hidup senang. Dan, saya tak pernah sombong dan lupa diri berada di atas dan tak tengok bawah sebab saya pun pernah rasa hidup susah.

“Pegangan hidup saya, start dan don’t get stucked (mulakan dan jangan tersekat). Mulalah dengan sesuatu walaupun dibebani kesusahan.
“Jual alat solek ke, berniaga depan rumah ke. Ada orang pergi urut guna minyak masak dan bawang putih pun boleh dapat RM20. Yang penting usaha dan bukannya saya tak faham kesusahan orang,” katanya lagi.
Terdahulu, Vida menjadi buah mulut ramai apabila dikatakan tidak sensitif apabila memuat naik video dalam aplikasi TikTok ketika singgah membeli sesuatu di gerai kecil milik anak muda di sebuah kawasan perumahan.
Difahamkan, Vida memuat naik video tersebut bagi menjawab pertanyaan daripada pengikutnya yang memohon bantuan makanan.
“Janganlah guna alasan PKP pendapatan terjejas nak beli pampers (lampin pakai buang) anak tak boleh, usaha. Tengok adik ni usaha. Pendapatan RM200-RM250 sehari, kau mampu? Janji ada keinginan, janji ada usaha dan yang pentingnya kena bersih dan menu sedap,” katanya.
Dalam pada itu, Vida turut meminta golongan yang terjejas di luar sana supaya berusaha daripada hanya bergantung harapan dengan bantuan kempen bendera putih sahaja. – K! ONLINE


Provokasi berterusan, kehadiran PGA jamin keselamatan
Oleh ABDUL RASHID ABDUL RAHMAN

6 Julai 2021, 5:45 pm
RAUB – Bermula dengan provokasi melampau pada hari kedua operasi, pihak dipercayai pekebun haram durian Musang King terus bertindak berani apabila merosakkan lantai simen jambatan di kawasan dusun berkenaan semalam selain meletakkan kenderaan di tengah jalan.
Tindakan itu menyebabkan operasi memusnahkan pokok durian Musang King hari ketiga semalam terhenti apabila penguatkuasa terbabit terpaksa membaiki jambatan dan mengalami kelewatan.
Ketua Penolong Pengarah (Penguatkuasa), Jabatan Perhutanan Negeri Pahang (JPNP), Nor Azirim Ahmad berkata, tindakan yang dibuat pihak tidak bertanggungjawab berkenaan menyebabkan operasi musnah dusun Musang King semalam tidak dapat diteruskan seperti dirancang.
Justeru beliau berkata kehadiran Pasukan Gerakan Am (PGA) hari ini amat dinantikan yang dapat memberikan jaminan keselamatan kepada penguatkuasa dalam berhadapan dengan keadaan mencabar itu.
“Saya difahamkan hari ini anggota Pasukan Gerakan Am (PGA), Briged Tenggara turut menyertai operasi musnah, kehadiran mereka lebih menjamin keselamatan mereka yang menjalankan tugas.
“Pembabitan anggota Unit Penguatkuasa JPNP Zon Pahang Barat dan Timur, Polis Diraja Malaysia (PDRM) Balai Tranum dan Unit Penguatkuasaan Negeri Pahang melancarkan operasi musnah yang dianggap begitu mencabar buat semua petugas,”katanya.

Difahamkan anggota PGA tiba hari ini bagi melakukan kawalan di kawasan penanaman durian Musang King seluas 101 hektar di Hutan Simpan Batu Talam berkenaan.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Timbalan Menteri mohon maaf isu pernikahan
Oleh MOHAMAD HAFIZI BIN MOHD SAID

6 Julai 2021, 6:27 pm
PASIR SALAK – “Saya mohon maaf sekiranya menyinggung ramai pihak”.
Demikian jawapan yang diberikan Timbalan Menteri Pertanian dan Industri Makanan II, Datuk Che Abdullah Mat Nawi selepas ditanya pemberita tentang isu pernikahan dirinya yang tular di media sosial dan mengundang pelbagai reaksi netizen.
Che Abdullah yang juga Ahli Parlimen Tumpat turut meminta orang ramai agar memberi keadilan serta ruang untuk menyelesaikan isu berkenaan dengan baik selain meminta menghormati privasi keluarga beliau.
“Sebagaimana yang tular saya terlebih dahulu memohon maaf sekiranya isu dikatakan mempunyai kaitan dengan saya dalam minggu ini menyingung mana-mana pihak.
“Saya mohon semua pihak agar memberi keadilan dan ruang untuk saya selesaikan isu ini dengan baik kerana ia sewajarnya ditanggani secara peribadi dan bukan untuk dipertontonkan kepada khalayak ramai,” katanya selepas melakukan lawatan kerja di Jelapang Padi Seberang Perak di sini hari ini.
Tambahnya, dia merasa amat kesal dengan isu berkenaan yang bersifat sangat peribadi.

“Isu sebegini sepatutnya tidak berlaku ia seolah berniat atau bermotif mahu mengaibkan atau menjatuhkan maruah saya sekeluarga,” katanya.
Menurut Che Abdullah, dia bersama peguamnya sedang meneliti untuk mengambil tindakan undang-undang terhadap mana-mana pihak yang terlibat mengaibkannya seperti yang tular di media sosial.
“Ketika ini saya dapat nasihat daripada peguam dilantik dan akan ambil tindakan terhadap pihak terlibat dan saya juga dinasihatkan untik tidak mengulas lanjut berkenaan perkara ini,” katanya.
Che Abdullah turut memaklumkan isu pernikahannya yang menjadi tular sejak beberapa hari lalu tidak menganggunya sedikit pun dalam menjalankan tugas sebagai Timbalan Menteri.
Terdahulu, tular di laman sosial gambar dan video berkenaan seorang timbalan menteri yang didakwa bernikah sekali lagi dengan seorang wanita yang dilangsungkan di dalam negara melibatkan juru nikah di Thailand.
Sementara itu, Majlis Agama Islam Wilayah Narathiwat Thailand memaklumkan akan menjalankan siasatan termasuk memanggil seorang imam Masjid Kedai Baru, Sungai Golok yang menjalankan majlis akad nikah secara dalam talian yang didakwa membabitkan seorang timbalan menteri di negara ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat resah PKP sebulan kes tetap tinggi
Oleh ZULKIFLI MANZOR

6 Julai 2021, 6:13 pm
PETALING JAYA – Orang ramai mulai resah apabila jumlah kes harian jangkitan Covid-19 masih tinggi walaupun telah lebih sebulan Perintah Kawalan Pergerakan 3.0 dilaksanakan.
Kementerian Kesihatan (KKM) hari ini memaklumkan jumlah kes baharu Covid-19 adalah sebanyak 7,654 kes meningkat 1,267 kes berbanding 6,387 kes semalam.
Jumlah 7,654 kes baharu Covid-19 yang dilaporkan hari ini malah lebih tinggi berbanding 7,105 kes pada hari pertama pelaksanaan PKP 3.0 pada 1 Jun lalu.
Seorang pengguna media sosial yang tidak berpuas hati dengan perkembangan tersebut berkata, rakyat patuh arahan duduk rumah dan prosedur operasi standard (SOP) namun kes semakin bertambah.
“Buka mata besar-besar. Kes banyak datang dari sektor mana?,” kata pemilik akaun Facebook Mohd. Fauzee.
Hari ini Selangor dilaporkan mencatatkan jumlah tertinggi kes baharu Covid-19 sebanyak 3,260 kes diikuti Kuala Lumpur (1,550) dan Negeri Sembilan (698).

Nor Hayatie pula mengeluh kes harian jangkitan Covid-19 yang tinggi seolah-olah tidak berkesudahan sedangkan rakyat telah berkurung di rumah.
Menurut Zulkefley Putra, dia semakin letih berkurung dan tidak tahu untuk tempoh berapa lama lagi kerana sektor perkilangan masih beroperasi.
Maimunah Dahalan pula berkata, rakyat sudah bosan tidak dapat bekerja dan hilang punca pendapatan sedangkan kes jangkitan Covid-19 masih tinggi.
“Sampai bila hendak mengharapkan bantuan masyarakat. Setakat makan bolehlah. Penghuni rumah yang ramai bagaimana. Bil utiliti, (bayaran) rumah dan kereta,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Fahami impak ambil moratorium – BNM
Oleh KOSMO!

6 Julai 2021, 6:35 pm
PETALING JAYA – Peminjam perlu memahami bahawa dengan mengambil bantuan bayaran balik pinjaman, kos pinjaman akan meningkat secara keseluruhan kerana faedah/keuntungan akan terus terakru (diambil kira) ke atas bayaran balik pinjaman yang tertangguh, menurut Bank Negara Malaysia (BNM).
BNM menerusi siaran akhbar yang dikeluarkan di sini berkata, bank-bank dikehendaki memberikan penerangan kepada peminjam mengenai kesan pengambilan bantuan bayaran balik pinjaman terhadap jumlah bayaran ansuran dan tempoh pembiayaan.
“Apabila peminjam memohon untuk mendapatkan bayaran ansuran yang lebih rendah (dan bukan mengekalkan bayaran ansuran yang asal) selepas moratorium, hal ini boleh menyebabkan tempoh pinjaman mereka menjadi lebih panjang.
“Bank tidak akan mengenakan caj faedah ke atas faedah atau keuntungan atas keuntungan (faedah/keuntungan terkompaun) atau apa-apa faedah/keuntungan penalti sepanjang tempoh bantuan,” katanya.
Peminjam individu dan perusahaan mikro serta perusahaan kecil dan sederhana (PKS) yang terjejas akibat pandemik, boleh mula memohon moratorium selama enam bulan daripada bank masing-masing bermula esok.

Selari dengan pengumuman Pakej Perlindungan Rakyat dan Pemulihan Ekonomi (Pemulih), tiada dokumen sokongan diperlukan dan kelulusan akan diberi secara automatik.

Menurut BNM, industri perbankan telah memberi komitmen dan keyakinan untuk membantu peminjam yang menghadapi kesukaran kewangan disebabkan oleh sekatan pergerakan.
“Dalam hal ini, BNM akan memantau dengan rapi pelaksanaan program bantuan bayaran balik pinjaman oleh industri perbankan.
“Jika peminjam menghadapi apa-apa kesukaran dengan bank-bank mereka, atau jika bayaran ansuran meningkat secara tidak munasabah, peminjam boleh menghubungi BNMTELELINK melalui bnm.my/RAsurvey untuk mengemukakan aduan mereka,” katanya. – K! ONLINE


Agong serah Jalur Gemilang kepada kontinjen negara
Oleh ZULKIFLI MANZOR

6 Julai 2021, 6:37 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Menteri Belia dan Sukan, Datuk Seri Reezal Merican Naina Merican di Istana Negara hari ini.
Turut hadir pada majlis menghadap pukul 4 petang itu Presiden Majlis Olimpik Malaysia Tan Sri Mohamad Norza Zakaria dan Presiden Majlis Paralimpik Malaysia, Datuk Seri Megat D. Shahriman Zaharuddin.
Istana Negara dalam satu kenyataan berkata, Baginda berkenan mengurniakan Jalur Gemilang kepada Menteri Belia dan Sukan sebagai simbolik penerimaan bagi pihak kedua-dua Kontinjen Negara ke Sukan Olimpik dan Sukan Paralimpik Tokyo 2020.
“Temasya Sukan Olimpik Tokyo 2020 akan berlangsung pada 23 Julai hingga 8 Ogos 2021 dan Sukan Paralimpik Tokyo 2020 pada 24 Ogos hingga 5 September 2021.
“Pada sesi ini juga, Baginda berkenan menerima sembah taklimat mengenai persediaan dan penyertaan Kontinjen Negara di kedua-dua temasya tersebut,” kata Istana Negara.
Menurut Istana Negara, Yang di-Pertuan Agong menzahirkan ucapan tahniah kepada semua atlet negara atas kegigihan dan kecekalan serta kejayaan mereka melayakkan diri bersaing di temasya Sukan Olimpik dan Sukan Paralimpik Tokyo 2020.

Baginda menzahirkan harapan atlet negara dapat mempamerkan prestasi terbaik bagi menjulang nama Malaysia di persada dunia.
Selain itu, Baginda menzahirkan harapan para atlet dan pegawai sentiasa menjaga kesihatan ketika berada di kedua-dua temasya tersebut.
“Baginda menyeru seluruh rakyat mendoakan semoga atlet negara mencapai sasaran yang telah ditetapkan di temasya Sukan Olimpik dan Sukan Paralimpik Tokyo 2020,” kata kenyataan itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada ubat di Lebanon
Oleh KOSMO!

6 Julai 2021, 5:30 pm
BEIRUT – Doktor dan ahli farmasi kelmarin menyuarakan kebimbangan tentang kekurangan bekalan ubat di  Lebanon ketika negara itu dibelenggu krisis mata wang, lapor laman berita Arab news semalam.
Hampir semua ubat  dan bekalan makanan Lebanon adalah diimport. Harga makanan dilaporkan telah meningkat mendadak dengan harga minyak bunga matahari naik sehingga 1,100 peratus sejak musim panas 2019.
Harga daging dan beras masing-masing meningkat 627 peratus dan 545 peratus bagi tempoh sama.
Stesen televisyen tempatan dan media sosial memaparkan rakaman orang ramai menjerit di jalanan untuk meminta susu, ubat dan bekalan elektrik bagi menyelamatkan kanak-kanak yang sakit kronik dan terpaksa menggunakan alat bantuan pernafasan di rumah.
“Orang ramai datang ke farmasi untuk mendapatkan ubat biasa seperti titisan telinga, namun saya tiada ubat tersebut.
“Saya fikir pengimport mempunyai stok ubat-ubatan, namun mereka tidak mengagihkannya untuk memberi tekanan kepada bank pusat Lebanon supaya terus memberi subsidi ubat-ubatan,” kata seorang ahli farmasi, Samer Soubra.

Tambahnya, belum ada keputusan politik untuk menyekat subsidi ubat dan dia menjangkakan ‘teriakan’ rakyat akan bertersuan selama 10 hari lagi kerana keadaan pesakit yang tidak dirawat akan bertambah buruk.
Persatuan pengimport ubat negara itu memberi amaran bahawa ubat yang kehabisan stok adalah beratus-ratus ubat penting yang digunakan untuk merawat penyakit kronik.
Pihaknya berkata, stok ubat-ubatan lain akan habis bulan ini jika tidak diimport semula secepat mungkin.
Menurutnya, proses import telah dihentikan selama hampir sebulan akibat hutang kepada syarikat eksport berjumlah mencecah AS$600 juta (2.4 bilion) ekoran kemerosotan mata wang Lebanon. – Agensi


‘Dahulu tengok tabligh, saya lari’ – FBI
Oleh MOHD. HAIKAL ISA

6 Julai 2021, 6:34 pm
PETALING JAYA – “Dahulu tengok tabligh, saya lari.”
Demikian pendedahan selebriti terkenal Faizal Ismail yang mengakui mula menyertai jemaah tabligh sejak tahun lalu sebagai langkah awal menjaga hubungan dengan Allah SWT.
Kata Faizal, 45, atau nama sebenarnya Mohd. Faizal Ismail, ketika menyambung pengajian di United Kingdom, dia didekati dua jemaah tabligh dari Malaysia dan itu mengubah perjalanan hidupnya.
“Sejujurnya, menyertai jemaah tabligh adalah titik mula saya membuat penghijrahan atau perubahan dalam dalam diri. Kalau dulu tengok tabligh, saya lari sebab takut diajak ke masjid, tak sangka ketika di United Kingdom rumah saya diketuk dua jemaah tabligh dari Malaysia. Dari situ saya berfikir sejauh ini mereka nak mengajak ke arah kebaikan.
“Dalam agama kita, lelaki dituntut untuk solat berjemaah di masjid. Selama ini mungkin saya tidak ambil berat soal ini. Jadi, hubungan saya dengan Allah menjadi jauh.
“Pulang saja ke Malaysia, ini perkara saya fikir. Dalam masa sama, ketika itu saya sudah berbulan-bulan mengalami masalah kesukaran tidur malam. Sampai satu tahap nak menjadi satu tekanan dan berasa kecewa,” katanya.

Faizal berkata demikian pada sidang media virtual program Aidiladha saluran Alhijrah sebentar tadi.
Lelaki yang turut mesra disapa sebagai FBI berkata, pada mulanya, dia mengambil pendekatan untuk tidak berkongsi pembabitannya dengan jemaah tabligh.
“Saya rujuk pada kenalan ustaz dan mereka sarankan saya untuk cuba perbaiki dulu hubungan dengan Allah. Alhamdulillah, saya pandang apa yang berlaku dalam diri saya ini adalah ketentuan Allah SWT.
“Saya pulang ke tanah air pada Julai tahun lalu. Pertama kali menyertai jemaah tabligh pada November tahun lalu. Saya terbabit dalam diam saja dan memang tidak mahu hebohkan. Alhamdulillah, sehingga sekarang sudah banyak kali terbabit,” ujarnya.
Kongsinya lagi, dia mula menyertai tabligh di sekitar kawasan tempat tinggalnya di Pulau Pinang dan Kuala Lumpur.
“Saya menyertai tabligh di sekitar tempat tinggal saya di kampung di Pulau Pinang dan Kuala Lumpur. Lagi pula sekarang ini saya menetap di Pulau Pinang sebab menjaga mak selepas kematian bapa.
“Memandangkan saya anak sulung lelaki, menjadi tanggungjawab saya untuk menjaga mak. Kalau ke Kuala Lumpur pun atas urusan kerja,” katanya.
Untuk rekod, Faizal yang juga bekas penyampai radio Hot FM menyambung pengajian dalam bidang industri kreatif peringkat Sarjana di Universiti Cardiff, United Kingdom (UK) pada Ogos 2019.
Penularan wabak Covid-19 di sana memaksa semua pusat pengajian ditutup dan pembelajaran diteruskan secara dalam talian. Sejak itu, Faizal mengambil keputusan pulang ke tanah air.
Dalam perkembangan lain, Faizal akan membuat kemunculan semula di kaca televisyen apabila mengacarakan program La Tahzan yang mula bersiaran malam ini pukul 9 malam menerusi TV Alhijrah.
Bapa kepada empat orang cahaya mata itu bergandingan dengan bekas peyampai radio, Abby Fana. – K! ONLINE


Sindiket PATI tumpas
Oleh MOHD YUNUS YAKKUB

6 Julai 2021, 5:56 pm
KUALA LANGAT – Rangkaian satu sindiket penyeludupan migran di sekitar daerah ini tumpas dengan penahanan seorang ejen warga Indonesia di tepi jalan Kundang 2, Taman Seri Kundang di sini semalam.
Penangkapan suspek dilakukan pukul 11 malam oleh Batalion 6 Pasukan Gerakan Am (PGA). Turut ditahan enam individu termasuk seorang lelaki tempatan bertindak sebagai transporter dengan kesemuanya berusia 23 hingga 52 tahun.
Pegawai Pemerintah Batalion 6 PGA, Superintendan Rozasin Ramlan berkata, pihaknya terlebih dahulu mengesan sebuah kenderaan dinaiki lima warga Indonesia yang dibawa lelaki tempatan kira-kira pukul 8.20 malam hari sama.
Katanya, ketika pemeriksaan di tepi jalan besar Jalan Kundang, Tanjung Sepat didapati kesemua warga Indonesia itu tidak mempunyai dokumen perjalanan yang sah.
“Kelima-lima warga Indonesia itu didapati cuba menyusup keluar dari negara ini secara haram menerusi jalan laut yang tidak diwartakan.
“Siasatan terhadap lelaki tempatan itu pula mendapati  dia menyediakan khidmat pengangkutan darat kepada pendatang asing tanpa izin (PATI) bagi keluar dan masuk negara ini,” katanya ketika dihubungi Kosmo! di sini hari ini.

Beliau memberitahu, siasatan terhadap transporter itu kemudiannya membawa kepada penahanan ejen tersebut yang telah bergiat aktif sejak Januari lalu dengan mengenakan caj di antara RM1,500 hingga RM2,000 bagi seorang PATI.
“Turut dirampas sepanjang serbuan itu adalah masing-masing sebuah kereta jenis Perodua Myvi dan motosikal, tiga buah telefon bimbit dan wang tunai RM3,800 dengan nilai keseluruhan berjumlah RM51,800.
“Tangkapan dan rampasan dibawa ke Ibu Pejabat Daerah Kuala Langat untuk tindakan lanjut,” jelasnya.
Rozasin menegaskan, kes disiasat mengikut 26A Akta Antipemerdagangan Orang dan Penyeludupan Migran (ATIPSOM) 2007 dan Seksyen 6 (1) (c) Akta Imigresen 1959/63. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kata-kata semangat serendah RM0.20 di Shopee
Oleh AHMAD SHAHERMAN SHAMSURI

6 Julai 2021, 4:46 pm
PETALING JAYA – Tular di platform beli-belah dalam talian Shopee apabila ‘barangan’ pelik iaitu ‘Kata-kata semangat’ menjadi salah satu item terbaharu yang di iklan di platform berkenaan.
Item ‘rare’ itu hanya berharga RM0.20 dan sempena Shopee 7.7 Mid Year Sale ia didatangkan dengan pos percuma bagi pembelian RM15 ke atas.
Berdasarkan keterangan penjual yang dikenali sebagai little.edenia, ‘item’ yang dijualnya itu dapat memberikan semangat baharu kepada pembeli.
“Hari anda terasa lemau, murung dan tidak bersemangat? Kami boleh bantu anda menyemangatkan hari anda, jangan biarkan hari-hari anda selubungi kelemahan, kesedihan, atau kemalasan.
“Kami boleh bantu semangatkan hari anda dengan kata-kata semangat buat anda. Hanya perlu nyatakan apa masalah anda dan kami akan beri kata-kata semangat untuk anda menghadapinya.
“Servis ini terbuka untuk semua orang terutama bagi yang inginkan hari mereka penuh dengan semangat untuk melalui hari-hari mendatang,” tulis penjual di Shopee.

Tambah penjual itu, pihaknya bukanlah kaunselor bertauliah, tapi mereka suka menggembirakan orang lain.
Seorang pengguna Facebook yang dikenali sebagai Effiza Abdul Rahim telah berkongsi pengalamannya membeli ‘item’ tersebut di Shopee.
“Alhamdulillah, saya perlukan kata-kata semangat sebelum tido. Semua boleh dibeli, jangan ‘down’ sebab tak dapat kata kata semangat.
“Benda bole beli kan, buat apa tunggu org bagi kata semangat. Ingatkan scammer rupanya betul-betul dapat kata-kata semangat,” tulisnya pada hantaran di Facebook.-K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksinasi harian capai sasaran 300,000
Oleh NUR HUDA MUSA

6 Julai 2021, 5:06 pm
PETALING JAYA – Jumlah dos suntikan vaksin Covid-19 merekodkan bilangan tertinggi selepas 313,761 individu telah menerima vaksin semalam.
Menurut Jawatankuasa Khas Jaminan Akses Bekalan Vaksin Covid-19, daripada jumlah tersebut, sebanyak 196,603 adalah pemberian dos pertama manakala 117,158 pula lengkap dos kedua.
Sementara itu, Perdana Menteri, Tan Sri Muhyiddin Yassin dalam ucapan yang dimuat naik di laman Facebooknya berkata, melihat pada pencapaian tersebut, kerajaan optimis bahawa segala usaha yang dirancang berada di landasan yang tepat.
“Alhamdulillah, semalam kita telah berjaya mencapai sasaran kadar vaksinasi 317,761 dos sehari dengan 6.585 juta telah menerima dos pertama dan hampir 2.735 juta orang telah lengkap menerima dua dos suntikan vaksin.
“Terima kasih dan tahniah diucapkan kepada Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar, Menteri Kesihatan Datuk Dr. Adham Baba serta semua petugas barisan hadapan, para sukarelawan, dan seluruh rakyat yang menjayakan program vaksinasi terbesar dalam negara ini,” katanya di sini hari ini.
Terdahulu, pada 15 Jun lalu kerajaan telah mengumumkan Pelan Pemulihan Negara di mana kerajaan mensasarkan peningkatan kadar vaksinasi kepada lebih 300,000 sehari selepas bulan Jun.

Kerajaan juga mengumumkan Pakej Perlindungan Rakyat dan Pemulihan Negara atau Pemulih yang mana fokus ketiga dalam Pemulih ialah mempercepatkan program vaksinasi ke atas sebanyak mungkin populasi di Malaysia. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima laluan tikus PKPD Kampung Bagus ditutup
Oleh YATIMIN ABDULLAH

6 Julai 2021, 5:11 pm
RANTAU PANJANG – Polis menutup lima laluan tikus bagi memastikan tiada sebarang pergerakan keluar dan masuk penduduk sepanjang pelaksanaan Perintah Kawalan Pergerakan Diperketatkan (PKPD) di Kampung Bagus di sini yang bermula hari ini.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, rondaan dan pemantauan sentiasa dijalankan bagi memastikan penduduk mematuhi peraturan PKPD dengan tidak sewenang-wenangnya keluar dari kawasan itu.
“Polis juga telah memasang ‘water barrier’ bagi menutup laluan utama masuk ke kawasan lokaliti tersebut.
“Sekatan jalan raya (SJR) turut dijalankan di lima buah kawasan di Kampung Bagus bagi memudahkan aktiviti pemantauan dilakukan,” katanya ketika ditemui pemberita selepas meninjau tugasan polis di lokaliti Kampung Bagus di sini hari ini.
Mengulas lanjut, menurut Mohd. Nasaruddin, PKPD di kawasan itu melibatkan dua lokasi iaitu Kampung Bagus dan Cabang Tiga Bagus.
Terdahulu, Kampung Bagus dikenakan PKPD bermula hari ini sehingga 20 Julai depan selepas 23 orang daripada 47 penduduk di situ disahkan positif Covid-19 selepas ujian saringan dijalankan terhadap mereka. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hujan sukarkan usaha cari mangsa bot bertembung
Oleh SITI NOR MAS ERAH AMRAN

6 Julai 2021, 4:39 pm
SEBERANG PERAI – Usaha mengesan seorang nelayan yang dikhuatiri lemas dalam kejadian perlanggaran dua buah bot di Sungai Kuala Muda, Kepala Batas di sini tengah malam tadi berdepan kesukaran berikutan cuaca hujan.
Ketua Balai Bomba dan Penyelamat Kuala Muda, Muhammad Yazi Taib berkata, operasi mencari dan menyelamat di permukaan dilakukan sehingga pukul 2 pagi tadi selepas pihaknya menerima panggilan kecemasan pukul 12.59 tengah malam.
“Operasi disambung semula pada pukul 8 pagi tadi. Cuaca tidak menentu dan hujan menyukarkan operasi, namun anggota penyelam Pasukan Penyelamat di Air (PPDA) tetap meneruskan pencarian,” katanya kepada pemberita hari ini.
Kosmo! Online hari ini melaporkan seorang nelayan dikhuatiri lemas dalam kejadian pertembungan dua buah bot di Sungai Kuala Muda.
Mangsa dikenalpasti sebagai Muhammad Azim Zahari, 19, dilaporkan terjatuh ke dalam sungai selepas bot yang dinaikinya berlanggar dengan bot dinaiki Mohd. Nor Azman Abdul Rahim, 28.
Mohd Nor Azman berjaya diselamatkan rakan-rakannya manakala Muhammad Azim gagal ditemui.

Sementara itu, Ketua Polis Daerah Seberang Perai Utara, Asisten Komisioner Noorzainy Mohd. Noor berkata, ketika kejadian bot yang dinaiki Muhammad Azim dalam perjalanan keluar untuk menangkap ikan.
“Bot terbabit tidak mempunyai lampu kemudiannya melanggar bot yang dinaiki Mohd. Nor Azman yang baru kembali dari laut menyebabkan kedua-duanya terjatuh,” katanya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2,500 orang disuntik vaksin Covid-19 palsu berisi air garam
Oleh KOSMO!

6 Julai 2021, 4:30 pm
NEW DELHI – Pihak berkuasa India menyatakan bahawa beribu-ribu orang menjadi mangsa skim penipuan vaksin koronavirus palsu dengan beberapa doktor dan pekerja perubatan antara yang ditahan kerana bersubahat, lapor saluran  berita CNN kelmarin.
Menurut pegawai kanan Jabatan Polis Mumbai, Vishal Takur, sekurang-kurangnya 12 cubaan menjual vaksin palsu  dibuat di  Mumbai dan kawasan sekitarnya dalam negeri Maharashtra.
“Mereka menggunakan air masin dan menyuntiknya kepada orang ramai,” kata Vishal.
Dianggarkan seramai 2,500 individu disuntik dengan vaksin palsu tersebut. Penganjur turut mengenakan bayaran bagi vaksin yang diberikan dan memperoleh pendapatan sebanyak AS$28,000 (RM116,334).
Setakat ini, seramai 14 individu telah ditahan kerana disyaki menipu selain kesalahan  cubaan membunuh, konspirasi jenayah dan tuduhan lain. Lebih ramai individu akan ditahan ketika polis mempergiatkan siasatan berhubung penipuan itu.
Cubaan vaksinasi palsu itu berlaku pada hujung Mei dan awal Jun lalu.

Pihak berkuasa menjalankan siasatan selepas beberapa mangsa penipuan berasa curiga  tentang sijil vaksinasi yang mereka terima seterusnya membuat laporan polis.
Salah satu sesi suntikan vaksin itu dilaporkan dibuat di sebuah rumah dan tiada seorang penerima pun mendapat gejala sampingan selepas vaksin, justeru, mereka mula meragui ketulenan vaksin tersebut. – Agensi


Potong jari, tanam taring kerana mahu jadi ‘syaitan’
Oleh KOSMO!

6 Julai 2021, 5:00 pm
BRASILIA, Brazil – Seorang lelaki yang digelar ‘syaitan manusia’ bertindak nekad memotong jari tengahnya bagi mendapatkan rupa tangan seperti karakter iblis yang biasa digambarkan dalam filem seram, lapor akhbar Daily Mail, kelmarin.
Michel Faro do Prado, 44, turut menanam taring kelabu dalam mulutnya menerusi pembedahan plastik yang menelan belanja sekitar £790 (RM4,555).
Menurut Prado, dia tidak berasa menyesal atau sakit sepanjang menjalani prosedur perubahan fizikal bagi mencapai rupa yang dikehendakinya.
Frado bergambar dengan taring kelabu yang ditanam dalam mulutnya. – Jam Press
“Saya tidak rasa pengubahsuaian wajah dan mana-mana bahagian tubuh satu penyeksaan kerana ia adalah seni.
“Lagipun ketika pembedahan berlangsung, saya dibius dan tidak merasa apa-apa kesakitan,” katanya.
Pada tahun lepas, Frado turut menggemparkan media sosial dunia apabila membuat pembedahan menarah bahagian hujung hidungnya yang dilaporkan sebagai satu prosedur sangat berbahaya dan mempunyai risiko kesihatan dalam jangka masa panjang.

Disokong oleh isterinya yang mempunyai kepakaran dalam idea mengubah suai bentuk badan, Frado tidak merancang untuk berhenti menjadikan tubuhnya satu kanvas bagi mencapai impian karya hidup agung. – Agensi